title: Neuvostoliiton jääkiekkomaajoukkue

text: Viktor Tihonov nimitettiin joukkueen valmentajaksi kesällä 1977 sen jälkeen kun Neuvostoliitto oli jäänyt kolmanneksi 1977 MM-kisoissa Tšekkoslovakian ja Ruotsin jälkeen. Vuosina 1978-1983 Neuvostoliitto voitti viisi maailmanmestaruutta ja vuoden 1981 Kanada-cupin, ainoa tahra oli Lake Placidin talviolympialaisten 1980 loppusarjan tunnettu Miracle on Ice -ottelu, jossa Yhdysvallat voitti hallitsevan olympiavoittajan 4-3 ja Neuvostoliitto jäi hopealle. Sarajevon olympialaisissa 1984 Neuvostoliitto voitti olympiakultaa puhtaalla pelillä, voittaen kaikki pelinsä, saman vuoden Kanada-cupissa punakone voitti alkusarjan ja sai vastaansa välierässä kisaisäntä Kanadan häviten tälle jatkoajalla 3-2, Neuvostoliitto oli turnauksessa lopulta kolmas. Vuoden 1985 MM-kisoissa Tšekkoslovakiassa joukkue voitti pronssia kisaisäntien viedessä maailmanmestaruuden, mutta EM-kultaa voitti kuitenkin Neuvostoliitto.


title: Neuvostoliiton jääkiekkomaajoukkue

text: Vuonna 1986 pelattiin MM-kiekkoa jälleen Moskovassa, kisaisännät voittivat MM-kultaa kahden vuoden tauon jälkeen. Vuonna 1987 Itävallan kisoissa Neuvostoliitto jäi kisoissa hopealle, samanvuoden Kanada-cupissa Neuvostoliitto kohtasi kolmiosaisessa finaalissa Kanadan, Neuvostoliitto hävisi ratkaisevan viimeisen ottelun 6-5.


title: Neuvostoliiton jääkiekkomaajoukkue

text: Neuvostoliiton hajoamisesta seuranneita joukkueita:


title: Neuvostoliiton jääkiekkomaajoukkue

text: Eniten tehopisteitä tehneet pelaajat, kun mukaan lasketaan ainoastaan olympialaiset, maailmanmestaruuskilpailut, Kanada-cupit ja vuoden 1972 Summit Series:


title: Kanadan kielet

text: Kanadassa puhutaan useita kieliä. Maan viralliset kielet ovat englanti ja ranska. 7. heinäkuuta 1969 ranskasta tehtiin yhdenvertainen englannin kanssa koko liittovaltion hallituksessa. Tämän seurauksena Kanada määritteli itsensä kaksikieliseksi ja monikulttuuriseksi valtioksi. Kanadan yli 30 miljoonasta asukkaasta englanninkielisiä on 56,3 % ja ranskankielisiä 28,7 %. Muun väestön äidinkielenään eniten puhumia kieliä ovat muun muassa kiina, italia, saksa, sekä alkuperäiskansojen kieliä.


title: Lentoyhtiö

text: Lentoyhtiö on yhtiö, joka kuljettaa matkustajia tai rahtia ilmateitse lentokoneita tai helikoptereita käyttäen. Lentoyhtiöt joko vuokraavat tai omistavat itse oman lentokalustonsa. Lentoyhtiöiden koko vaihtelee yhden lentokoneen paikallisista yhtiöistä kansainvälisiin täyden palvelun yhtiöihin, jotka kuljettavat matkustajia ja rahtia sadoilla lentokoneilla ympäri maailmaa.


title: Lentoyhtiö

text: Maailman ensimmäinen lentoyhtiö oli vuonna 1909 perustettu saksalainen DELAG, joka on akronyymi sanoista "Deutsche Luftschifffahrts-Aktiengesellschaft" (). Sen päämaja oli Frankfurtissa ja se operoi Zeppelin-ilmalaivoilla.


title: Lentoyhtiö

text: Lentokoneita käyttävät nykymuotoiset lentoyhtiöt alkoivat kehittyä sekä Amerikassa että Euroopassa 1910-luvun lopulla ja 1920-luvun alussa. Aluksi lentoyhtiöt keskittyivät rahdin (lähinnä postin) kuljettamiseen. Matkustajien kuljettamisessa hankaluuksia teetti se, että koneisiin mahtui vain muutamia matkustajia. Vanhin samalla nimellä koko historiansa ajan toiminut lentoyhtiö, hollantilainen KLM, aloitti toimintansa 1919, samoin kuin Air Francen edeltäjä Aéropostale , joka aloitti lentopostin kuljettamisen Ranskasta Marokkoon. Australialainen Qantas perustettiin vuonna 1920, suomalainen Finnairin edeltäjä Aero O/Y perustettiin Helsingissä vuonna 1923 ja saksalainen Lufthansa muutamaa vuotta myöhemmin, vuonna 1926. Yhdysvaltalainen Pan Am perustettiin 1927 ja se aloitti liikennöinnin Eurooppaan vuonna 1937.


title: Lentoyhtiö

text: Matkustajamäärä alkoi lisääntyä 1930-luvulla, kun vuosikymmenen puolivälissä käyttöön tulleet lentokoneet, etenkin Fokker Trimotor, Junkers Ju-52 ja Douglas DC-3, mahdollistivat suurempien matkustajamäärien kuljettamisen. Tällöinkin matkustajia oli koneessa enintään muutamia kymmeniä. Lento Yhdysvaltain poikki kesti vuorokauden ja sisälsi useita välilaskuja koneen tankkauksen vuoksi. Euroopassa reitit olivat luonnostaan lyhyempiä.


title: Lentoyhtiö

text: Ensimmäiset pitkän matkan matkustajakoneet, kuten Boeing Stratocruiser, Lockheed Constellation, ja Douglas DC-6 esiteltiin toisen maailmansodan jälkeen 1940-luvun lopulla. Monet niistä pohjautuivat sodassa käytettyihin pommikoneisiin. Lentoliikenne laajeni nopeasti ja kenttiä ilmestyi ympäri maailmaa. Pan Am aloitti kuuluisat maailman ympäri ulottuvat reittinsä 001 ja 002 juuri 1940-luvun lopulla.


title: Lentoyhtiö

text: 1950-luvulla De Havilland Comet, Boeing 707, Douglas DC-8, ja Caravelle aloittivat uuden suihkukoneajan. Neuvostoliitto ja Itä-blokki vastasi haasteeseen Tupolev Tu-104 ja Tupolev Tu-124 -suihkukoneilla, joita käyttivät valtioiden omistamat lentoyhtiöt kuten Aeroflot ja Interflug.


title: Lentoyhtiö

text: Seuraava iso muutos lentoyhtiöiden toimintaan tuli 1960-70-luvulla, kun Boeing 747, McDonnell Douglas DC-10, ja Lockheed L-1011 -laajarunkoiset matkustajakoneet esiteltiin. Nämä koneet nostivat matkustaja- ja rahtimäärät, sekä kantaman täysin uudelle tasolle. Samalla vuosikymmenellä Tupolev Tu-144 ja Concorde tekivät yliäänennopeudella suoritettavat lentomatkat mahdollisiksi. Airbus aloitti Euroopan menestyksekkäimmän matkustajakonetuotannon vuonna 1972. 1970-luvun lopulla öljykriisi lisäsi lentämisen kustannuksia merkittävästi. Tuolloin lentokoneiden moottoritekniikka eli vaiheessa, jossa polttoaineen kulutusta pystyttiin vuosikymmenessä laskemaan merkittävästi. Kustannus siirrettiin kuluttajille, muttei vaikuttanut merkittävästi lentoyhtiöiden tai lentokoneiden lukumäärään.


title: Lentoyhtiö

text: Yhdysvalloissa alkoi lentoliikenteen vapautuminen kilpailurajoituksista 1980-luvun alkupuolella. Lentoyhtiöt olivat yritysvaltaajien suosiossa, vaikka yhtiöiden osinkotuotto tiedettiin alhaiseksi. Yhdysvalloissa lennonjohtajien lakon murtaminen muunsi myös lennon viranomaispuolen toimintaa.


title: Lentoyhtiö

text: 1990-luku oli liikenteen vapautumisen, ts. sääntelyn vähenemisen, aikaa. Liikenteen keskittymistä suurille lentoasemille () on tapahtunut ilmailun vapauduttua ensin Yhdysvalloissa 1980-luvulla ja Länsi-Euroopassa 1990-luvun loppupuolella. Atlantin yli tapahtuva lentoliikenne ei ole vapaata, vaan Yhdysvallat on neuvotellut eri Euroopan maiden kanssa kiintiöt EU:n halutessa koko EU-aluetta koskevan neuvotteluvaltuuden. Myös muissa mannertenvälissä lennoissa on voimassa tiukasti poliittisten sopimusten määrittämä lentoreittikiintiöiden jako.


title: Lentoyhtiö

text: 2000-luvun alku on ollut halpalentoyhtiöiden aikaa. Lentomatkustaminen on muuttunut kalliista luksusmatkustamisesta suurten massojen matkustustavaksi. Euroopan suurin halpalentoyhtiö Ryanair perustettiin 1985 ja nykyään se lentää yli sadan koneen laivastolla noin sataan kohteeseen Euroopassa. Yhdysvalloissa perinteiset lentoyhtiöt ("legacy airlines"), joihin kuuluu esimerkiksi Delta Airlines, American Airlines ja Northwest Airlines, ovat ajautuneet 2000-luvun alussa taloudellisiin vaikeuksiin 11. syyskuuta 2001 tapahtuneiden terrori-iskujen aiheuttaman laman takia. Vanhimmat ja suuremmat halpalentoyhtiöt, kuten Southwest Airlines, ovat ottaneet yhä suuremman osan Yhdysvaltain markkinoista. 2000-luku on tuonut tullessaan myös huomattavasti kiristyneet turvatoimet lentoliikenteessä. Euroopassa vanhat suuret yhtiöt ovat korjanneet talouttaan fuusioilla (esimerkiksi KLM:n liittyminen Air Franceen vuonna 2004) ja osin valtion tuella (esimerkiksi Alitalia). Swissair ja Sabena ajautuivat konkurssiin 2000-luvun alussa, mutta jatkavat uusilla nimillä (Swiss ja SN Brussels Airlines). Monet aasialaiset lentoyhtiöt ovat nousseet 2000-luvulla tunnetuiksi laadustaan. Esimerkiksi Cathay Pacific ja Singapore Airlines ovat voittaneet monia laatupalkintoja.


title: Lentoyhtiö

text: Lentoliikenteen keskittymisestä on syntynyt enenevää tarvetta niin kutsuttuun syöttöliikenteeseen pienemmiltä paikkakunnilta isoille kentille. Tällaisia operaattoreita ovat usein niin kutsuttujen kansallisten lentoyhtiöiden tytäryritykset.


title: Tunteita ja tuoksuja

text: Tunteita ja tuoksuja (engl. "The Young and the Restless") on yhdysvaltalainen saippuaooppera. Sitä lähettää Yhdysvalloissa CBS -televisiokanava. Ensimmäinen jakso lähetettiin vuonna 1973 ja sarja jatkuu edelleen.


title: Tunteita ja tuoksuja

text: Sarjan aloitti, tuotti ja ensimmäiset jaksot käsikirjoitti William J. Bell. Sarja kertoo kosmetiikkaa valmistavista perheyrityksistä Newman Enterprisesista ja Jabot Cosmeticsista sekä näiden omistajista ja työntekijöistä. Varsinkin alkujaksoissa puhuttiin luokkaeroista, esimerkkinä rikas Brooksin perhe ja köyhä Fosterin perhe. Sarja on Suomessa suositun Kauniiden ja rohkeiden sisarsarja. Näyttelijöistä pisimpään sarjassa mukana on ollut Katherine Chancelloria esittänyt Jeanne Cooper (1973-2013). Sarjan ainoa aivan alusta asti mukana ollut roolihahmo puolestaan on Jill Foster Abbott, jota on vuodesta 1987 esittänyt Jess Walton.


title: Tunteita ja tuoksuja

text: Yhdysvalloissa sarjan ensimmäinen esitys tapahtui 26. maaliskuuta 1973, jonka jälkeen sitä on esitetty yli 10 000 jaksoa. Esityskaudella 1988-89 sarja syrjäytti General Hospital -sarjan Yhdysvaltain katsotuimman saippuasarjan paikalta, ja on siitä asti pysynyt ykköspaikalla. 26. maaliskuuta, 2013 sarja täytti 40 vuotta.


title: Tunteita ja tuoksuja

text:
Tunteita ja tuoksuja on esitetty Suomessa vuodesta 1998 lähtien (4.5.1998)
Suomessa "Tunteita ja tuoksuja" esitettiin toukokuuhun 2005 asti, jolloin sarjan ilmoitettiin jääneen pysyvästi pois MTV3-kanavalta. Faneilta ryöppysi vastalauseita, ja lopulta sarja palasi kahden ja puolen vuoden pituiselta tauolta 7. tammikuuta 2008. Esitysaika on aamupäivisin noin kello 9.10, Huomenta Suomen jälkeen. Sarja jatkui siitä mihin keväällä 2005 jäätiin, eli Yhdysvalloissa vuonna 2002 esitetyistä jaksoista. Tunteita ja tuoksuja sarjassa seurataan tunnettujen liikemiesten ja yritysten vaiheita. Newmanit, Abbottit, Chancellorit, Wintersit ja Baldwinit ovat sarjan keskeisimmät perheet. Sarjassa ominaista on yritysdraama, joka keskittyy Jabot Cosmeticsin, Newman Enterprisesin ja Chancellor Industriesin keskinäisiin ja sisäisiin valtataisteluihin.


title: Tunteita ja tuoksuja

text: Sarja on Suomessa tällä hetkellä Yhdysvaltojen jaksoja noin kuusi vuotta jäljessä.


title: Tunteita ja tuoksuja

text: Sarja jäi 27.1.2014 tauolle, ja sarjan esittäminen Suomessa päättyi. MTV3:n Tunteita ja tuoksuja -sivu poistettiin keväällä 2015.


title: Tunteita ja tuoksuja

text: Näyttelijöiden kuvaukset ovat Suomen jaksotilanteen mukaisia.


title: Tunteita ja tuoksuja

text: Katherine Chancellor (Jeanne Cooper, 1973-2013) on Genoa Cityn grand old lady sekä Chancellor Industriesin ja Jabot Cosmeticsin omistaja. Katherine tuli sarjaan mukaan noin puoli vuotta sarjan alkamisen jälkeen, vuonna 1973. Katherine on ollut naimisissa useita kertoja, hänen entisiä miehiään ovat Gary Reynolds, Philip Chancellor II, Derek Thurston ja Rex Sterling. Katherinella on poika Brock Reynolds Garyn kanssa sekä tytär Jill Foster Abbott nuoruudenrakkautensa Arthur Hendricksin kanssa. Sarjan kantavia teemoja jo yli 35 vuoden ajan on ollut Katherinen ja Jillin jatkuva kilpailu ja taistelu. Vasta hiljattain selvisi, että Jill onkin todellisuudessa Katherinen biologinen tytär. Katherine on alkoholisti, ja hänen paras ystävänsä onkin samasta sairaudesta kärsivä Nikki Newman. Hän on erittäin hyvä ystävä myös John Abbottin, Victor Newmanin ja Lauren Fenmore Baldwinin kanssa. Hiljattain paljastui, että Katherine oli aikoinaan juovuspäissään vaihtanut Jillin vastasyntyneen poikavauvan toiseen, ja Jillin poika onkin elossaoleva Cane Ashby.


title: Tunteita ja tuoksuja

text: Victor Newman (Eric Braeden) on Newman Enterprisesin perustaja ja arvostettu, piinkova liikemies. Victor on varttunut lapsuutensa orpokodissa, mikä on muovannut hänestä häikäilemättömän liikemiehen, joka käyttää valtaansa myös läheisiinsä. Victor on naimisissa Nicole "Nikki" Newmanin kanssa ja heilä on kaksi lasta, Nicholas ja Victoria. Victorilla on myös poika Adam, Hope Adamsin Wilsonin kanssa sekä tytär Abby, Ashley Abbottin kanssa. Victor omistaa Newman-yhtiöt mutta on antanut ohjakset lapsilleen. Victor on vaikutusvaltainen mies Genoa Cityssä, ja hänellä on vihamiehiä, joista pahin on kiistämättä Jack Abbott. Victor on sanavalmis jämäkkä persoona. Victorilla on avioliittoja ollut Nikkin lisäksi Julia Martinin, Ashley Abbottin, Leanna Loven, Hope Adamsin sekä Diane Jenkinsin kanssa. Lisäksi Victorilla on ollut romansseja muun muassa Jill Abbottin ja Eve Howardin kanssa. Victor on Christine Williamsin, Paul Williamsin, Michael Baldwinin, Katherine Chancellorin sekä Neil Wintersin hyvä ystävä.


title: Tunteita ja tuoksuja

text: Nicole "Nikki" Newman (Melody Thomas Scott) on Victorin suuri rakkaus ja tämän kahden lapsen äiti. Victor tapasi Nikkin 1980, kun tämä työskenteli stripparina. Myöhemmin Nikkistä tuli seurapiirirouva ja kotiäiti. Vuonna 2000 Nikki päätti hankkia oman uran ja sijoitti Jabot Cosmeticsiin saaden vastineeksi paikan yhtiön johtokunnasta. Jonkin aikaa Nikki työskenteli Jabot'n lisäksi Marilyn's -yökerhon emäntänä. Myöhemmin Nikki perusti NVP-kylpylät yhdessä Phyllisin kanssa. Nikki pyrkii parhaillaan Wisconsinin senaattoriksi, vastakilpailijanaan Jack Abbott. Victor ei olisi halunnut vaimonsa lähtevän ehdolle, ja tämä on tuonut ongelmia heidän liittoonsa. Nikki on ollut naimisissa Victorin lisäksi Greg Fosterin, Kevin Bancroftin, Tony DiSalvon, Jack Abbottin ja Tri Joshua Landersin kanssa. Tämä lisäksi hänellä on ollut kahdesti vakava suhde Brad Carltonin kanssa. Nikki on toipuva alkoholisti, ja hänen paras ystävänsä on saman ongelman kanssa elävä Katherine Chancellor. Nikkin kilpailijoihin ja vihamiehiin lukeutuu Ashley Abbott, Diane Jenkins, Jill Abbott ja Sharon Newman.


title: Tunteita ja tuoksuja

text: Victoria Newman Carlton (Amelia Heinle) on Victor ja Nikki Newmanin ensimmäinen yhteinen lapsi. Hän vietti suuren osan lapsuudestaan sisäoppilaitoksessa, ja tuli takaisin Genoa Cityyn nuorena naisena 1990. Hän on isänsä kaltainen piinkova bisnesnainen ja onkin päässyt pitkälle yritysmaailmassa jo nuorella iällä. Victoria on johtanut omaa Brash & Sassy -osastoaan Newmanilla toiminut firman väliaikaisena toimitusjohtajana. Ryan McNeil oli hänen ensirakkautensa, ja he menivät naimisiin kun Victoria oli vasta 17-vuotias. Hän on ollut lisäksi naimisissa Cole Howardin, ja kihloissa Neil Wintersin kanssa. Nyt hän on naimisissa Brad Carltonin kanssa, ja hänellä on meneillään suhde JT Hellstromin kanssa. Victoria ja Cole saivat tyttären nimeltä Eve, joka oli syntynyt kuolleena. Victoria tuli avioliitossaan Bradin kanssa raskaaksi, mutta sai keskenmenon.


title: Tunteita ja tuoksuja

text: Nicholas "Nick" Newman (Joshua Morrow) on Victor ja Nikki Newmanin toinen lapsi. Nicholas ei aina tule toimeen isänsä Victorin kanssa. Nicholas on liikemies ja hän on johtanut Newman Enterprisesia. Nick ja Sharon myös ostivat nuorempina Crimson Lights -kahvilan ja johtivat sitä vuosien ajan, kunnes myivät sen Kevin Fisherille. Nick meni naimisiin nuoruudenrakkautensa Sharon Collinsin kanssa ja heillä on lapset Cassie ja Noah. Cassie kuoli auto-onnettomuudessa vuonna 2005. Vuonna 2006 Nick ja Sharon juhlivat 10-vuotishääpäiväänsä. Nickille tuli kuitenkin suhde Phyllis Summersin kanssa, jonka seurauksena Phyllis ja Nick saivat yhteisen lapsen, Summerin. Nick ja Sharon erosivat, ja Nick ja Phyllis ovat nyt naimisissa. Nicholas Newmanilla on ollut muita suhteita myös Amy Wilsonin ja Grace Turnerin kanssa.


title: Tunteita ja tuoksuja

text: Phyllis Summers Newman (Michelle Stafford) on Nicholas Newmanin vaimo, ja heillä on yhteinen tytär Summer Newman. Phyllis on Jack Abbottin ja Danny Romalottin entinen vaimo. Phylliksellä ja Dannylla on poika, Daniel Romalotti. Danny ei ole Danielin biologinen isä. Phyllis oli ennen töissä dna-laboratoriossa. Sittemmin hänestä tuli internet-velho ja hän on perustanut NVP-kylpylät yhdessä Nikkin kanssa. Phylliksen parhaita ystäviä ovat Michael Baldwin, Jack Abbott ja Malcolm Winters. Phylliksellä on Genoa Cityssä useita vihamiehiä, tärkeimpinä niistä Christine Blair, Diane Jenkins, Drucilla Winters ja Sharon Newman.


title: Tunteita ja tuoksuja

text: Noah Newman on Nicholas Newmanin ja Sharon Abbottin kouluikäinen poika. Noahilla oli myös sisar Cassie, joka kuoli auto-onnettomuudessa. Noah asuu äitinsä Sharonin ja isäpuolensa Jack Abbottin kanssa Abbottien kartanolla.


title: Tunteita ja tuoksuja

text: Jill Foster Abbott (Jess Walton) kuuluu sarjan alkuasetelman köyhään Fosterin perheeseen. Hän on ainoa aivan sarjan alusta mukana ollut roolihahmo. Hänen adoptiovanhempansa ovat Elizabeth Foster Brooks ja Bill Foster. Hänen adoptioveljiään ovat Greg ja Snapper Foster. Nuorena Jill toimi manikyristina ja Katherine Chancellorin seuraneitinä. Jill rakastui Katherinen aviomieheen Philip Chancellor II:n ja meni tämän kanssa naimisiin Philipin kuolinvuoteella. Tämä aiheutti yli 30 vuotta kestäneen taistelun Jillin ja Katherinen välille, joka huipentui tietoon että Katherine onkin tämän biologinen äiti. Jill on ollut naimisissa Philipin lisäksi Derek Thurstonin, Stuart Brooksin, Rex Sterlingin ja John Abbottin kanssa. Jill sai Philipin kanssa pojan Philip Chancellor III:n, joka kuoli auto-onnettomuudessa. Jillillä on John Abbottin kanssa yhteinen poika Billy Abbott. Jill on johtaja ja johtokunnan jäsen Jabot Cosmeticsissa, jonne hän aikoinaan perusti miestenmalliston. Hiljattain Katherine muisti juovuspäissään vaihtaneensa Jillin vastasyntyneen poikavauvan toiseen, ja Jillin poika onkin elossa oleva Cane Ashby. Amber Moore huijasi Canen naimisiin kanssaan, tosin liitto on kenenkään tietämättä laiton. Jill seurusteli Jabot'n toimitusjohtaja Ji Min Kimin, kunnes tämä murhattiin hotellihuoneessaan.


title: Tunteita ja tuoksuja

text: Jack Abbott (Peter Bergman) on edesmenneen John Abbottin ja Dina Mergeronin poika sekä liikemies, Jack työskenteli Jabotilla ja nykyisin hän työskentelee Chancellor Industriesin toimitusjohtajana, joka on Jabot'n emoyhtiö. Jack on ollut naimisissa Nikki Newmanin, edesmenneen Luan Volienin sekä Phyllis Summersin kanssa. Jackilla on kaksi lasta: poika Keemo Volien Abbott Luan Volienin kanssa ja Kyle Abbott Diane Jenkinsin kanssa. Jack on ollut nuorena kaupungin tavoiteltumpia poikamiehiä ja hänellä onkin ollut useita romansseja sarjan naisten kanssa. Tällä hetkellä hän tapailee Sharon Newmania. Jack hakee tällä hetkellä Wisconsinin senaattorin paikkaa, ja hänellä on kampanjapäällikkönään David Chow.


title: Tunteita ja tuoksuja

text: Sharon Abbott (Sharon Case) on Jack Abbottin vaimo ja Nicholas Newmanin entinen vaimo. Sharonin äiti on pyörätuolissa oleva Doris Collins. Sharon ja Nick olivat naimisissa 10 vuotta, ja kestivät monia vaiheita yhdessä. Lopulta liitto päätyi eroon, kun Nick jäi kiinni suhteestaan Phyllis Summersin kanssa. Sharonilla ja Nickillä on yhteinen poika Noah Newman. Heillä oli myös Sharonin teini-ikäisenä saama ja Nickin adoptoima Cassie-tytär, joka kuoli vaikeassa auto-onnettomuudessa. Sharon ja Nick ostivat ja pitivät yhdessä Crimson Lights -kahvilaa ja myöhemmin Sharon ryhtyi Jabot Cosmeticsin ja sittemmin Newman Enterprisesin keulakuvaksi & tiedottajaksi. Sharon on läheinen entisen appiukkonsa Victor Newmanin kanssa, Brad Carlton on hänen paras ystävä ja heillä on ollut myös romanssi. Sharonin vihamiehiin kuuluu entinen anoppi Nikki ja entinen käly Victoria sekä Phyllis Newman. Sharonin uusi aviomies Jack Abbott pyrkii parhaillaan Wisconsinin senaattoriksi, Sharonin entinen anoppi Nikki vastaehdokkaana.


title: Tunteita ja tuoksuja

text: Paul Williams (Doug Davidson) on kaupungin kunnioitettu yksityisetsivä. Hänen vanhempansa ovat Carl ja Mary Williams. Hän on miehistä sarjassa pisimpään mukana ollut roolihahmo. Paulin suuri rakkaus oli Christine Blair, jonka kanssa hän oli naimisissa useita vuosia. Lisäksi hän on ollut naimisissa Lauren Fenmore Baldwinin ja Isabella Brana Williamsin kanssa. Hänellä on ollut myös vakavia suhteita Nikki Newmanin, Cassandra Rawlinsin ja April Stevensin kanssa. Paulilla on tytär Heather Stevens Aprilin kanssa sekä poika Ricardo "Ricky" Williams Isabellan kanssa. J.T. Hellstrom on Paulin oppipoika. Nyt Paul tapailee poliisietsivä Maggie Sullivania.


title: Tunteita ja tuoksuja

text: Bradley "Brad" Carlton (syntyjään George Kaplan) (Don Diamont) on menestyvä liikemies ja toiminut johtajana sekä Jabot'lla että nykyisessä työpaikassaan Newman Enterprisesissa. Brad on entinen Abbottin kartanon puutarhuri, joka meni myöhemmin naimisiin Traci Abbottin kanssa. Tämän lisäksi hän on ollut kihloissa Nikki Newmanin ja myöhemmin naimisissa Ashley Abbottin kanssa. Bradilla ja Tracilla on tytär Colleen Carlton. Brad on adoptoinut Ashleyn ja Victorin tyttären Abby Carltonin. Brad on nyt naimisissa Victoria Newmanin kanssa, hänellä on kuitenkin ollut suhde myös Sharon Newmanin kanssa.


title: Tunteita ja tuoksuja

text: Abby Carlton on Ashley Abbottin ja Victor Newmanin biologinen tytär, ja Brad Carltonin adoptiotytär. Ashley keinohedelmöitti itsensä aikanaan salaa kenenkään tietämättä asiasta. Ashley kertoi Bradille, että lapsen isä on tämän risteilyllä tapaama tuntematon mies. Kun Abby oli muutaman vuoden ikäinen, saivat kaikki tietää, että Victor on Abby biologinen isä. Lopulta Brad ja Ashley erosivat.


title: Tunteita ja tuoksuja

text: Lauren Fenmore Baldwin (Tracey E. Bregman) on tunnettu muotialan yrittäjä ja kauppias, Fenmoren muotiliikkeen omistaja. Lauren on näyttävä nainen ja ollut naimisissa Paul Williamsin ja Scott Graingerin kanssa. Nykyisin Lauren on naimisissa lakimies Michael Baldwinin kanssa, ja heillä on yhteinen poika, Fenmore. Laurenilla on myös poika Scott Grainger, Jr. edesmenneen Scott Grainger, Sr.n kanssa. Michaelin veli Kevin Fisher oli kiinnostunut aikaisemmin Laurenista. Laurenin parhaisiin ystäviin lukeutuvat Eric Forrester, Brad Carlton, Jack Abbott, Nick Newman ja Phyllis Newman. Laurenin pahin vihollinen on Sheila Carter, joka on yrittänyt tappaa Laurenin useita kertoja. Heidän taistelunsa on kestänyt jo 15 vuotta. Nuorempana Lauren kilpaili myös Traci Abbottin ja Gina Roman kanssa. Lauren on myös Forresterin perheen läheinen ystävä ja on asunut Los Angelesissa vuosia (esiintyen sarjassa Kauniit ja rohkeat).


title: Tunteita ja tuoksuja

text: Michael Baldwin (Christian LeBlanc) on menestyvä lakimies joka työskentelee Genoa Cityssä, Baldwinin veli on tunnettu entinen rikollinen Kevin Fisher. Baldwinin äiti Gloria meni naimisiin Jabot Cosmeticsin perustajan John Abbottin kanssa, joka myöhemmin kuoli. Michaelin isä on Lowell Baldwin. Michael on Victor Newmanin luotettu ystävä. Baldwin meni naimisiin muotiyrittäjä Lauren Fenmoren kanssa, mutta joutui odottamaan avio-onnea Sheila Carterin yrittäessä murhata Laurenin. Michael ja Lauren saivat yhteisen pojan, Fenmoren. Michaelilla on ollut suhteita myös Christine Blair Williamsiin, Isabella Branaan ja Grace Turneriin.


title: Tunteita ja tuoksuja

text: Fenmore "Fen" Baldwin on Lauren ja Michael Baldwinin vuonna 2006 syntynyt poika. Fenmorella on velipuoli, Scotty Grainger.


title: Tunteita ja tuoksuja

text: Neil Winters (Kristoff St. John) on arvostettu työntekijä Newman-yhtiöissä, ja toiminut sen toimitusjohtajana ja varatoimitusjohtajana. Neil on Drucilla Wintersin leski, ja heillä on tytär Lily ja adoptiopoika Devon. Drucilla on oletettu kuolleeksi kuvausonnettomuudessa, jossa Dru putosi rotkoon. Neilin veli on valokuvaaja Malcolm Winters. Drulla ja Malcolmilla oli yhden yön juttu, jonka seurauksena Lily syntyi. Lily on kuitenkin laillisesti Neilin tytär. Neil on myös toipuva alkoholisti. Malcolm on ollut naimisissa Genoa Cityn tunnetuimman lääkärin, tri Olivia Wintersin kanssa. Olivia on myös Drucillan sisar. Olivialla ja Malcolmilla on poika Nate, jonka isä on Olivian edellinen mies.


title: Tunteita ja tuoksuja

text: Lily Winters Romalotti (Christel Khalil) on Neil ja Drucilla Wintersin tytär. Lilyn biologinen isä on Neilin veli Malcolm Winters. Lilyn perheeseen kuuluu myös adoptioveli Devon. Lilyn äiti Drucilla on oletettu kuolleeksi kuvausonnettomuudessa, jossa Dru putosi rotkoon. Ruumista ei koskaan löydetty. Lily on naimisissa Daniel Romalottin kanssa. Lily seurusteli aiemmin mieleltään järkkyneen Kevin Fisherin kanssa. Lilyn paras ystävä on Colleen Carlton.


title: Tunteita ja tuoksuja

text: Devon Hamilton Winters (Bryton James) on Neil ja Drucilla Wintersin adoptiopoika. Wintersit tapasivat hänen Victorin perustamassa nuorten monitoimikeskuksessa. Devon oli pitkään hakoteillä elämänsä suhteen ja varasteli ja karkaili kotoa ja koulusta. Lopulta hän hyväksyi Wintersit uudeksi perheekseen ja jäi heille asumaan. Drucillan on oletettu kuolleen kuvausonnettomuudessa. Devonin biologinen äiti on entinen narkomaani Yolanda Hamilton. Devon kärsi aivokalvontulehduksesta, joka jätti hänet osittain kuuroksi.


title: Tunteita ja tuoksuja

text: Daniel Romalotti (Michael Graziadei) on Phyllis Abbottin ja Danny Romalottin poika. Danielin biologinen isä on Brian Hamilton, ja Phyllis käytti pikku-Danielia aikoinaan saadakseen Dannyn itselleen. Tämän vuoksi Phyllis menetti poikansa useaksi vuodeksi ja on nyt nuorena miehenä vasta palannut äitinsä elämään. Daniel oli osallisena järkyttävässä auto-onnettomuudessa, jossa Cassie Newman kuoli. Daniel on naimisissa Lily Wintersin kanssa. Wintersin perheen muut jäsenet eivät pidä Danielista. Daniel on hyvä ystävä Kevin Fisherin kanssa.


title: Tunteita ja tuoksuja

text: J.T. Hellstrom (Thad Luckinbill) on Tom & Martha Hellstromin poika. Hän työskentelee Paul Williamsin apulaisena tämän yksityisetsivätoimistossa. J.T. rakastui häntä nuorempaan Colleen Carltoniin, mutta suhde päättyi kun Colleen muutti pois. Muita suhteita hänellä on ollut Rianna Minerin, Brittany Marsinon ja Mackenzie Browningin kanssa. Mackenzie odotti hänelle lasta, mutta sai keskenmenon. J.T.:n hyviä ystäviä ovat Billy Abbott, Raul Guittierrez ja Victoria Newman Carlton. Brad Carlton ei pidä J.T.:stä.


title: Tunteita ja tuoksuja

text: Colleen Carlton (Tammin Sursok) on Brad Carltonin ja Traci Abbott Connellyn tytär. Abby Carlton on hänen adoptiosisarensa. Nuorena hän asui pitkään New Yorkissa äitinsä ja isäpuolensa Steve Connellyn luona, ja muutti teini-ikäisenä Genoa Cityyn. Hän rakastui J.T. Hellstromiin, heidän suhteensa päättyi kun Colleen muutti muualle opiskelemaan. Häiriintynyt Kevin Fisher yritti tappaa Colleenin polttamalla Ginan ravintolan maan tasalle. Sittemmin hän on palannut takaisin Genoa Cityyn. Colleenin paras ystävä on Lily Winters Romalotti. Colleen on myös läheinen setänsä Billy Abbottin ja isoisänsä John Abbottin kanssa. Colleen ei pidä äitipuolestaan Victoria Newman Carltonista.


title: Tunteita ja tuoksuja

text: Gloria Abbott Bardwell (Judith Chapman) on John Abbottin leski, ja syyttäjä William Bardwellin vaimo. Hänellä on poika Michael Baldwin Lowell Baldwinin kanssa sekä poika Kevin Fisher edesmenneen Tom Fisherin kanssa. Gloria kertoi poikiensa henkilöllisyydet Johnille vasta kun he olivat jo naimisissa. John ampui Tom Fisherin kuoliaaksi ja joutui sen vuoksi vankilaan. John kuoli myöhemmin sairaalassa. Muut Abbottit, etenkin Jack & Ashley, eivät pidä Gloriasta. Myöhemmin Gloria kiinnostui syyttäjä William Bardwellista, ja meni tämän kanssa naimisiin. Mies kuitenkin sai heti häiden jälkeen aivoinfarktin ja kuoli.


title: Tunteita ja tuoksuja

text: Kevin Fisher (Greg Rikaart) on Gloria Abbottin ja edesmenneen Tom Fisherin poika. Michael Baldwin on Kevinin velipuoli. Tom hakkasi Keviniä pienenä ja lukitsi tämän komeroon. Tämä aiheutti Kevinille pahoja traumoja ja hän on myöhemmin kiusannut Lily Wintersia, polttanut Ginan ravintolan maan tasalle ja yrittänyt tappaa Colleen Carltonin. Myöhemmin hän on alkanut parantua ja omistaa nyt Crimson Lights -kahvilan. Kevin tapaili kahvilassa tarjoilijana työskentelevää Jana Hawkesia, joka kuitenkin paljastui murhaajaksi, ja yritti tappaa Kevinin ja Colleenin.


title: Tunteita ja tuoksuja

text: Jana Hawkes (Emily O'Brien) on tarjoilijana Kevin Fisherin omistamassa Crimson Lights -kahvilassa. Hän myös tapaili Keviniä. Jana paljastui kuitenkin syylliseksi Carmen Mestan murhaan, ja hän myös yritti tappaa Kevinin ja Colleen Carltonin. Sen jälkeen Jana karkasi, ja on nyttemmin ottanut uudestaan yhteyttä Keviniin.


title: Tunteita ja tuoksuja

text: Adrian Korbel (Eyal Podell) on professori Genoa Cityn yliopistossa. Hänellä oli lyhyt suhde Amber Mooren kanssa. Colleen Carlton aloitti Korbelin kurssilla, ja nyt heillä on suhde meneillään. Korbelilla on suhteita taidemaailmaan.


title: Tunteita ja tuoksuja

text: Ji Min Kim (Eric Steinberg) on Hongkongilaisen House of Kim - suuryrityksen toimitusjohtaja. Yritys tuli mukaan kuvioihin, kun Jack yritti käyttää heitä peitefirmana ostaakseen Jabot'n itselleen. Lukuisten käänteiden jälkeen Katherine kuitenkin osti Jabot Cosmeticsin takaisin Chancellor Industriesin tytäryhtiöksi ja nimitti Ji Minin toimitusjohtajaksi Jillin suosittelemana. Ji Min on suhteessa Jill Abbottin kanssa.


title: Tunteita ja tuoksuja

text: Maggie Sullivan (Tammy Lauren) on poliisietsivä, joka saapui sarjaan tutkiessaan Carmen Mestan murhaa. Maggie tapailee parhaillaan Paul Williamsia.


title: Tunteita ja tuoksuja

text: Ambrosia "Amber" Moore Ashby (Adrienne Frantz) saapui Genoa Cityyn etsimään onneaan ja ilmestyi Neil & Drucilla Wintersin Indigo-klubin avajaisiin. Amber on tuttu roolihahmo Tunteiden ja tuoksujen sisarsarjasta Kauniit ja rohkeat. Amberilla oli lyhyt suhde professori Adrian Korbelin kanssa, ja nyt on valeavioliitossa Jill Abbottin pojaksi paljastuneen Cane Ashbyn kanssa. Amber myös pyörittää aikuisviihdesivustoa internetissä, josta Daniel Romalotti jäi kiinni vaimolleen Lilylle. Amber aikoo osallistua Extreme Catwalk -realityohjelmaan.


title: Tunteita ja tuoksuja

text: David Chow (Vincent Irizarry) tuli Genoa Cityyn kuultuaan entisen rakastettunsa Carmen Mestan murhasta. Chow on vakuuttunut, että Drucilla Winters on syyllinen, ja yrittää kaikin keinoin todistaa asian. Chow ryhtyi Jack Abbottin kampanjapäälliköksi tämän pyrkiessä Wisconsinin senaattoriksi, saaden kuitenkin potkut toimittuaan vasten Jackin tahtoa. Vastapuoli Nikki kaappasi Chow'n omaksi kampanjapäällikökseen.


title: Tunteita ja tuoksuja

text: Ethan "Cane" Ashby (Daniel Goddard) on Australiasta Genoa Cityyn saapunut salaperäinen mies, jonka Amber tapasi Internetin välityksellä. Cane pestautui töihin Indigo-klubille baarimikoksi. Amber on huijannut Canen luulemaan että he ovat menneet naimisiin Las Vegasissa, koska Cane on paljastunut Jill Abbottin biologiseksi pojaksi, jonka Katherine antoi humalapuuskassaan pois vuosia sitten. Canen adoptioäiti on Violet Montgomery, ja nimi "Cane" on lyhennys hänen vanhasta lempinimestään "Hurricane". Katherine palkkasi Canen rakennuspäälliköksi Chancellor Industriesin ja NVP-kylpylöiden yhteiseen Clear Springs -projektiin.


title: Tunteita ja tuoksuja

text: Karen Taylor (Nia Peeples) on Nikkin senaattorikampanjaansa palkkaama kampanjapäällikkö David Chow'n lisäksi. Nyt Karen tapailee Neil Wintersiä.


title: Tunteita ja tuoksuja

text: Ben Hollander (Billy Warlock) on Jackin senaattorikampanjaansa palkkaama kampanjapäällikkö. Ben palkattiin potkut saaneen David Chow'n tilalle.


title: Tunteita ja tuoksuja

text: Roxanne (Tatyana Ali) on Devon Hamiltonin seurustelukumppani.


title: Tunteita ja tuoksuja

text: Heather Stevens (Vail Bloom) on Paul Williamsin ja April Stevensin tytär. Heather tuli kaupunkiin toimimaan Genoa Cityn apulaissyyttäjänä, ja joutui pomonsa William Bardwellin kuoltua heti tositoimiin.


title: Tunteita ja tuoksuja

text: Jeffrey Bardwell (Ted Shackelford) on edesmenneen syyttäjä William Bardwellin identtinen kaksoisveli, joka ilmestyi kaupunkiin veljensä kuoleman jälkeen.


title: Sumukammio

text: Sumukammio on ionisoivaa säteilyä havaitseva ilmaisin. Sumukammion keksi Charles Wilson vuonna 1911. Varattujen hiukkasten kulku sumukammiossa näkyy "sumujälkinä".


title: Sumukammio

text: Sumukammio koostuu säiliöstä, jossa on kyllästettyä kaasua. Kaasuna voidaan käyttää esimerkiksi vesihöyryä, joka saadaan ylikylläiseksi pudottamalla kammion painetta. Kun paine laskee, vesi tiivistyy pisaroiksi kohdissa, joissa hiukkassäteily on ionisoinut vesimolekyylejä. Valokuvaamalla pisarat nähdään reitti, jota pitkin ionisoiva hiukkanen on kulkenut. Kun sumukammio sijoitetaan magneettikenttään, hiukkasten radat kaareutuvat. Radan säde riippuu hiukkasen massasta, joten hiukkaset voidaan tunnistaa ratojensa perusteella.


title: Sumukammio

text: Jos sumukammio on asetettu homogeeniseen magneettikenttään, niin kammion läpäisseen varatun hiukkasen liikemäärä voidaan määritellä mittaamalla hiukkasen radan kaarevuus, sillä magneettikenttä työntää hiukkasta voimalla, joka on kohtisuorassa sekä hiukkasen nopeusvektorin että magneettikentän suunnan suhteen. Hiukkasen radan varrelle muodostuneiden pisaroiden määrän avulla voidaan mitata hiukkasen energia. Siten käyttämällä tietoa energiasta ja liikemäärästä on mahdollista laskea hiukkasen massa.


title: Gerhard Fieseler

text: Gerhard Fieseler (15. huhtikuuta 1896 – 1. syyskuuta 1987) oli saksalainen ensimmäisen maailmansodan aikainen hävittäjä-ässä, josta tuli toisen maailmansodan aikainen lentokonesuunnittelija.


title: Gerhard Fieseler

text: Gwrhard Fieseler syntyi Gleschissä, Saksassa, kirjapainon omistajan poikana.


title: Gerhard Fieseler

text: Hän astui asepalvelukseen Saksan armeijan lentojoukkoihin vuonna 1915. Lentokoulutuksen aikana hän romutti yhden koneen. Hän pääsi tähystäjäksi vuonna 1916. Vuonna 1917 hän oli läpikäynyt hävittäjäkoulutuksen. Hän joutui Makedonian rintamalle.


title: Gerhard Fieseler

text: Hän saavutti 19 ilmavoittoa ensimmäisessä maailmansodassa saaden kultaisen palveluristin ja 1. ja 2. luokan rautaristit.


title: Gerhard Fieseler

text: Hän toimi kirjapainossaan sodan jälkeen. Vuonna 1926 hän lopetti kirjapainonsa Eschweilerissa ja pestautui kasselilaisen Raab-Katzenstein-lentokonetehtaan lennonopettajaksi. Hän kehittyi hyväksi taitolentäjäksi. Vuonna 1927 hän esitti Zürichissä erityisen rohkean taitolentoesityksen ja alkoi hankkia esityksillään yhä enemmän. Vuonna 1928 hän suunnitteli oman taitolentokoneensa, joka sai nimen Fieseler F1 vaikka oli Raab-Katzensteinin tehtaan valmistama.


title: Gerhard Fieseler

text: Hän suunnitteli Raab-Katzenstein RK-26 Tigerschwalbe-lentokoneen 1920-luvun lopussa. näiden koneiden valmistuslisenssi myytiin ruotsalaiselle AB Svenska Järnvägverkstaderna (ASJA), joka valmisti 25 konetta Ruotsin ilmavoimille. Yksi näistä lahjoitettiin Suomen ilmavoimille talvisodan aikana.


title: Gerhard Fieseler

text: Vuonna 1930 Raab-Katzenstien meni konkurssiin. Fieseler päätti yrittää itsenäisenä yrittäjänä. Hän osti Segelflugzeugbau Kassel-tehtaan, joka oli tehnyt purjelentokoneita. Hän nimesi sen Fieseler Flugzeugbau -tehtaaksi. Vuodesta 1932 hän alkoi tehdä urheilukoneita.


title: Gerhard Fieseler

text: Hän voitti Pariisissa vuoden 1934 taitolennon maailmanmestaruuden – 10 000 frangin palkinto meni yhtiön kehittämiseen.


title: Gerhard Fieseler

text: Fieseler oli Saksan kansallissosialistisen työväenpuolueen jäsen ja voitti Luftwaffen tilauksia vuonna 1935. Vuonna 1936 hän voitti STOL-koneen suunnittelukilvan Fieseler Fi 156 Storch -koneella.


title: Gerhard Fieseler

text: Sodan jälkeen hän oli yhdysvaltalaisten vankina. Vankeuden jälkeen hän avasi uudelleen tehtaansa, joka alkoi valmistaa autojen osia.


title: Gerhard Fieseler

text: Fieseler kuoli Kasselissa 91-vuotiaana.


title: Hukkuminen

text: Hukkuminen on keuhkojen nesteellä täyttymisen aiheuttama tukehtuminen. Useimmin ihmiset tai eläimet hukkuvat veteen. Hukkumisessa keuhkoihin joutunut neste estää hapen saannin ja aiheuttaa asfyksian eli hengityshäiriön. Lisäksi, jos on kyse makeaan veteen hukkumisesta, osmoosin takia keuhkoista verenkiertoon imeytyvä vesi aiheuttaa vesimyrkytyksen, jonka seurauksena punasolut hajoavat ja niiden sisältö vapautuu vereen. Punasoluista vapautuneet kalium-ionit ja hemoglobiini aiheuttavat sydämen toiminnan häiriöitä. Sen sijaan meriveden suolapitoisuus on niin paljon suurempi kuin makean veden, että osmoottista siirtymää ei tapahdu, vaan meriveteen hukkuva menehtyy pelkästään tukehtumalla. Kummassakin tapauksessa kudosten hapensaannin estyessä toimintakyky laskee ja ihminen menettää tajunnan. Tajunnan menettämisen jälkeen hapensaanti vähenee, kunnes elintoiminnot loppuvat ja ihminen kuolee.


title: Hukkuminen

text: Tyypillisesti hukkuminen kestää noin 5–10 minuuttia, mutta siihen kuluva aika vaihtelee henkilön iän, fyysisen kunnon ja veden lämpötilan mukaan. Kylmässä vedessä uhri ei välttämättä huku, vaan kuolema on seurausta kylmyydestä ja hypotermiasta. Uhri saattaa huutaa ja huitoa saadakseen apua hukkuessaan. Paniikkivaiheessa uhri saattaa vielä pystyä toimimaan ja tarttumaan esimerkiksi avuksi heitettyyn pelastusrenkaaseen. Hukkuminen voi tapahtua myös vaistomaisen hukkumisreaktion kautta, joka kestää vain noin 20–60 sekuntia. Tällöin uhri ei pysty liikuttamaan raajojaan eikä huutamaan tai huitomaan apua.


title: Hukkuminen

text: Hukkuminen voi tapahtua kahdella tavalla eli joko vetämällä vettä keuhkoihin tai tukehtumalla. Toisinaan kurkunpään kansi voi sulkeutua refleksinomaisesti estääkseen vieraiden asioiden joutumisen keuhkoihin, jolloin hukkuvan keuhkoihin ei pääse vettä tai ilmaa. Tästä elimistön refleksistä seuraavasta tukehtumalla hukkumisesta käytetään termiä kuivahukkuminen.


title: Hukkuminen

text: Kuivahukkumiseen liittyy väärinkäsityksiä, kuten että kyseessä on esimerkiksi eräänlainen "viivästynyt" hukkuminen. Samassa yhteydessä käytetään joskus termiä sekundaarinen hukkuminen. Väitetysti jos lapsi vetää vesileikkien yhteydessä henkeensä vettä, hän voi vaikuttaa ensin hyvävointiselta, mutta myöhemmin hukkua äkillisesti kuivalla. Lääketiede ei tunne yhtään tapausta, jossa hukkumiselta pelastettu potilas olisi ilman varhaisia oireita menehtynyt. Toisaalta paljon vettä keuhkoihinsa saanut voi harvinaisissa tapauksissa saada keuhkokuumeen, joten vakavien vaaratilanteiden jälkeen tulisi hakeutua ammattilaisten arvioitavaksi.


title: Hukkuminen

text: Yleensä hukkuminen tapahtuu rannan lähellä ja alkoholin vaikutuksen alaisena. Aikajaksolla 1.4.2010–31.3.2011 tapaturmaisesti hukkuneista kolme viidestä oli alkoholin vaikutuksen alaisia. Samalla aikajaksolla 69 prosentin hukkumiskuolemista todettiin olleen tapaturmia. Toisaalta esimerkiksi 22 prosentissa hukkumisista pystyttiin osoittamaan, että kyseessä oli itsemurha. Miehiä hukkuu tapaturmissa selkeästi enemmän kuin naisia.


title: Hukkuminen

text: Murrosikäisten hukkuneiden lapsien ja nuorten osalta valtaosa on ollut humalassa hukkuessaan. Alle 24-vuotiaiden hukkumiskuolemista, ja muista vesiliikenneturmissa menehtyneistä, 65–80 prosenttia on ollut humalatilassa. Osaan pienten lasten hukkumisia on liittynyt heidän vanhempiensa alkoholinkäyttö, sillä vanhempien kyky huolehtia lapsesta on humalatilan seurauksena heikentynyt.


title: Hukkuminen

text: Hukkuneen elvytyksessä ennusteen arviointi tapahtumapaikalla on erittäin vaikeaa. Elvyttämättäjättämispäätöstä ei voida yleensä tehdä heti, ellei uhrissa ole havaittavissa muita vaikean vamman merkkejä tai esimerkiksi lautumia. Lisäksi hypotermian aste ja sen kehitysnopeus vaikuttavat ennusteeseen. Nopea jäähtyminen voi suojata kudoksia hapenpuutteelta.


title: Hukkuminen

text: Mitä pidempään uhri on ollut upoksissa, sitä heikompi ennuste on. Alle minuutissa hukkumisesta aloitettu elvytys takaa lähes täyden toipumisen. Toisaalta jo 10 minuutin jälkeen hukkumisesta aloitettu elvytys ei enää anna yhtä hyvää tulosta neurologiselle toipumiselle. Yli 30 minuutin sydämenpysähdys heikentää lapsilla ennustetta huomattavasti. On yksittäisiä kertomuksia siitä, miten lapsi on toipunut erinomaisesti 60 minuutin hukkumisajan jälkeen, mutta näissä tapauksissa vesi on ollut jääkylmää. Toisaalta Suomessa on raportoitu, että jäinen vesikään ei välttämättä auta. Ensihoidon kykyyn reagoida hukkumistapauksiin vaikuttavat Suomen kansallisesti pitkät välimatkat. Hypotermia suojaa aivoja, mutta lapsellakin sydän pysähtyy alle 30 asteen lämpötilassa. Talvellakin ennuste riippuu keskeisesti nopeasta hoidosta ja elvytyksestä. THL:n mukaan puolet vedessä tajuntansa menettäneistä lapsista kuolee, ja eloonjääneistä suurimmalle osalle jää elinikäinen vamma aivovaurion seurauksena.


title: Hukkuminen

text: Hollantilaisessa tutkimuksessa havaittiin, että yli 30 minuuttia kestänyt elvyttäminen tuottaa harvoin hyvää tulosta edes lapsilla. Monet tapahtumakertomukset lasten hukkumisonnettomuuksista antavat liian positiivisen kuvan toipumisen mahdollisuuksista. Kaikkien pitkän elvytyksen ansiosta eloonjääneiden neurologinen tila oli huono.


title: Hukkuminen

text: Kansainvälisten hoitosuositusten mukaan, mikäli 35 minuutin elvytys ei ole palauttanut potilaalle edes hetkellisesti spontaaniverenkiertoa, potilaan ennuste on olematon. Tämä ei kuitenkaan koske hypotermiasta kärsivää potilasta. Potilaan lämmittäminen tapahtumapaikalla ja kuljetuksen aikana on yleensä tehotonta, mutta sairaalassa toteutettava maltillinen lämmittäminen voi auttaa potilasta.


title: Hukkuminen

text: Hukkumisonnettomuudesta hengissä selvinnyt voi vielä jälkikäteenkin menehtyä onnettomuudessa saamiinsa vammoihin, sillä jo lyhytaikainenkin hapenpuute voi aiheuttaa aivoihin palautumattomia vaurioita.


title: Bitboys

text: Bitboys Oy on suomalainen grafiikkaprosessoreita mobiililaitteisiin kehittävä yritys, jolla oli toimipaikat Noormarkussa ja Espoossa. Yhtiön perustivat vuonna 1991 Kaj ja Mika Tuomi ja sen juuret ulottuvat mm. Future Crew -ryhmään.


title: Bitboys

text: Yhtiö tunnettiin lähinnä vitsinä jo 1990-luvun puolivälissä, jolloin sen hypetetyt näytönohjainprojektit "Pyramid3D", "Glaze3D", DirectX8:aa varten suunnattu "Axe" ja high-end DirectX9 näytönohjain "Hammer" jäivät suurista lupauksista huolimatta julkaisematta. Axe haudattiin vuoden 2001 lopulla, jolloin Bitboys siirtyi suunnittelemaan matkapuhelimiin ja kannettaviin laitteisiin suunnattuja grafiikkapiirejä.


title: Bitboys

text: Pääomasijoitusrahasto Nokia Growth Partners sijoitti yhtiöön 4 milj. euroa helmikuussa 2006.


title: Bitboys

text: Toukokuun alussa 2006 julkistettiin kauppa, jolla maailman johtaviin grafiikka- ja multimediateknologiayrityksiin kuuluva kanadalainen ATI Technologies Inc. osti koko Bitboys Oy:n osakekannan (enimmillään n. 35 milj. euroa). Kaupassa myyjinä olivat Bitboys Oy:n omistajat ja työntekijät (vajaa 50 %), Nokia Growth Partners (noin 20 %), pääomasijoittajat Cipio Partners ja Conventum Venture Finance (kumpikin noin 14 %) sekä muut (noin 3 %).


title: Bitboys

text: AMD:n ostettua ATI:n BitBoys myytiin ATI:n mobiilitoimintojen mukana Qualcomm-yhtiölle. Yrityksen perustaneet Kaj ja Mika Tuomi, sekä Mikko Alho perustivat Siru Innovations -yrityksen vuonna 2011.


title: Lattia

text: Lattia on yksi huoneen osista yhdessä seinien ja katon kanssa. Lattia on kantavan rakenneosan – alapohjan tai välipohjan – ylin pintarakenne. Mikäli rakennuksessa ei ole varsinaista alapohja- ja lattiarakennetta, puhutaan "maalattiasta".


title: Lattia

text: Lattianpäällysteitä on useita eri tyyppejä. Kantava rakenne päällystetään yleensä puulla (lattialankut tai parketti), laminaattipäällysteellä, laatoituksella (klinkkeri-, kivi-, muovi- , korkki- tai linoleumilaatoitus), tai mattomaisella päällysteellä (muovi-, linoleumi- tai tekstiilimatto). Mikäli kantavan rakenteen pinta on sinällään sopiva lattiaksi, se voidaan myös jättää päällystämättömäksi, pinnoittaa, tai ainoastaan pintakäsitellä (esimerkiksi betoni).


title: Lattia

text: Varsinaisen päällysteen lisäksi lattiaa verhotaan usein irrallisilla matoilla.


title: Koripallon maailmanmestaruuskilpailut

text: Koripallon maailmanmestaruuskilpailut on kansainvälisen koripalloliiton FIBA:n järjestämä lajin maailmanmestaruusturnaus. Ensimmäisen kerran turnaus järjestettiin vuonna 1950 Argentiinassa. Seuraavan kerran turnaus käydään vuonna 2019. Ensimmäistä kertaa eri vuonna kuin jalkapallon MM-kisat ja samalla osallistujamäärä kasvaa 32:een maahan.


title: Taitolento

text: Taitolento on lentourheilulaji ja metodi jolla koulutetaan sotilaslentäjiä lentokoneen ohjaamiseen.


title: Taitolento

text: Taitolentoa voi lentää kaikilla taitolentokelpoisilla lentokoneilla. Lentokoneelle asetettuihin vaatimuksiin kuuluvat muun muassa lentokoneen tavallista suurempi lujuus, hyvä ohjattavuus eri lentotiloissa, moottorin käyminen ylösalaisin lennettäessä. Myös erityisiä taitolentokoneita on suunniteltu. Purjelentokoneista suurin osa on taitolentokelpoisia. Yksimoottoriset potkurikoneet on yleisin taitolentokoneluokka. Suihkuhävittäjät ovat huonommin liikehtiviä, joten useimmat asevoimien taitolentoryhmät ovat lentäneet joko harjoitushävittäjillä (Hawk, Fouga) tai pommikoneilla (Skyhawk, Hornet), joiden liikehdintä on erinomainen ilman pommikuormaa.


title: Taitolento

text: Kilpalentosuoritus tapahtuu rajatussa ilmatilassa, jonka vaakasivut ovat 1000 metriä, yläraja 1000-1200 metriä ja alaraja 100-450, kilpailuluokasta riippuen. Kilpailu koostuu kolmesta eri suorituksesta. Tunnetussa ohjelmassa kaikki tekevät samat liikkeet. Tätä seuraa vapaaohjelma. Tuntemattomassa ohjelmassa kilpailijat saavat ohjelman tietoonsa puoli vuorokautta etukäteen, mutta sitä ei saa harjoitella etukäteen.


title: Taitolento

text: Suuri osa taitolentoliikkeistä kehitettiin ensimmäisen maailmansodan aikana, esimerkiksi Max Immelmannin Immelmann-käännös. Osa hävittäjien ilmataisteluliikehdinnästä on kehitetty eri taitolentoliikkeistä. Ensimmäisen maailmansodan jälkeen taitolento kehittyi, koska siitä tuli osa lentonäytöksiä, joita järjestettiin vilkkaasti aina 1930-luvun lamaan asti. Muun muassa saksalainen Gerhard Fieseler elätti itsensä taitolennolla ja taitolentokoneiden suunnittelulla.


title: Taitolento

text: Kilpataitolennossa käytetään espanjalaisen Jose Luis Arestin 1960-luvulla luomaa liikeluetteloa. Kun peruskuviohin, linjaan, kulmaan ja kaarron tai silmukan osaan tai niiden yhdistelmiin, lisätään erilaisia kierre-elementtejä, käytettävissä on kymmeniätuhansia erilaisia liikevaihtoehtoja. Liikkeiden vaikeuskerroin lasketaan jakamalla liikkeet tiettyihin peruselementteihin, joilla on vakiovaikeuskerroin, ja laskemalla näin saadut komponentit yhteen.


title: Taitolento

text: Taitolentoliikkeita ovat muun muassa


title: Taitolento

text: Ilmavoimissa taitolentoa alkoi edistää Lauri Larjo 1930-luvulla.


title: Taitolento

text: Seppo Saario on Suomen kuuluisin taitolentäjä 1960-1980-luvuilta. Sittemmin taitolentokurssitus ja kilpailutoiminta on tuonut alalla muutamia kymmeniä harrastajia, jotka toimivat Urheilutaitolentäjät ry:n Suomen ilmailuliiton puitteissa. Vuonna 1961 otettiin käyttöön Fouga Magister -suihkuharjoituskone, joka oli taitolentokäytössä aina 1980-luvulle saakka. Midnight Hawks on Suomen Ilmavoimien virallinen taitolento-osasto, jossa on neljä Hawk-suihkuharjoituskonetta. Midnight Hawks -nimi tuli osaston käyttöön vuonna 1997


title: Taitolento

text: Moottoritaitolennon aktiivisia harrastajia on Suomessa parikymmentä. Ensimmäinen kansallisen tason taitolentokilpailu järjestettiin Oripäässä 1986. Nykyisin toimintaa harrastetaan Vesivehmaan, Hyvinkään, Oripään, Joensuun ja Kauhavan lentokentillä. Urheilutaitolentäjät ry edistää taitolennon harrastamista ja toimii lajin yhdistävänä järjestönä. Suomen taitolentomaajoukkue voitti Advanced-luokan EM-kisoissa Joensuussa 2007 joukkuekilpailun hopeamitalin.


title: Kansojen kauppasopimus

text: Kansojen kauppasopimus (, TCP) on nimitys kolmen vasemmistolaisen Latinalaisen Amerikan maan 29. huhtikuuta 2006 solmimalle vapaakauppasopimukselle. Sopimuksen solmivat keskenään Kuuba, Venezuela ja Bolivia, joiden presidentit allekirjoittivat sen Kuuban pääkaupungissa Havannassa.


title: Kansojen kauppasopimus

text: Sopimuksen tarkoitus on lähentää näitä kolmea vasemmistolaisten hallitusten johtamaa maata toisiinsa ja lisätä niiden taloudellista ja poliittista itsenäisyyttä Yhdysvalloista. Se toimii vastavoimana Yhdysvaltain ajamalle Yhteisamerikkalaiselle vapaakauppa-alueelle (FTAA/ALCA; "Amerikkojen vapaakauppa-alue"), johon Yhdysvallat on pyrkinyt saamaan mukaan kaikkia Amerikan maita. Etelä-Amerikan ja muunkin Latinalaisen Amerikan siirtyessä viime vuosina yhä enemmän vasemmalle, kauemmas Yhdysvaltain suosimasta oikeistolaisesta politiikasta, ovat uudet vasemmistohallitukset halunneet riippumattomuutta ja itsemääräämisoikeutta kauppapolitiikkaansa. Amerikan maiden huippukokouksessa marraskuussa 2005 olivat Brasilia ja La Platan maat eli Argentiina, Uruguay ja Paraguay, hylänneet Venezuelan johdolla Yhdysvaltain esittämän Yhteisamerikkalaisen vapaakauppasopimuksen, koska pitivät sitä liian rajoittavana itselleen. Kun Yhdysvallat sitten lähestyi Andien maita Perua ja Kolumbiaa tarjouksilla erilaisten tuotteiden kuten soijan tuontituista, katsoi Venezuela tämän olevan suunnattu juuri vasemmistolaisen presidentin valinnutta Boliviaa vastaan.


title: Kansojen kauppasopimus

text: Keväällä 2005 olivat Kuuba ja Venezuela solmineet keskenään kauppasopimuksen nimeltä Alternativa Bolivariana para las Américas eli "Bolivarilainen vaihtoehto", joka kulkee espanjankielisellä lyhenteellä ALBA. Alba tarkoittaa myös aamunkoittoa ja Simón Bolívar oli eteläamerikkalainen itsenäisyystaistelija. Sopimus kuvasti Kuuban ja Venezuelan presidenttien Fidel Castron ja Hugo Chavezin lähentymistä, ja nämä halusivat mukaan muitakin vasemmistojohtajia. Bolivian uusi presidentti Evo Morales paransi välittömästi virkaan noustuaan suhteita kumpaankin maahan, ja uusi yhteinen sopimus vahvistaa tätä vasemmiston liittoumaa. Köyhän Bolivian katsotaan hyötyvän kohtuullisen vauraiden Kuuban ja Venezuelan kauppakumppanuudesta.


title: Hoth

text: Hoth on kuvitteellinen planeetta George Lucasin "Tähtien sota" -universumissa. Hoth on samannimisen aurinkokunnan kuudes planeetta. Se on kylmä ja jäinen, eikä siellä ole juuri muuta elämää kuin wampa-eläimet tai tauntaunit. Planeetalla on kolme kuuta. Yavinin taistelun jälkeen Kapinaliiton ydinjoukko perusti Hothiin tukikohdan. Imperiumin tiedustelijadroidi löysi kuitenkin Kapinalliset. Imperiumin joukkojen saavuttua Hothin aurinkokuntaan käytiin Hothin taistelu.


title: Hoth

text: Planeetan ensiesiintyminen on elokuvassa "Imperiumin vastaisku". Elokuvassa Hoth-planeettaa edustivat Finse- ja Hardangerjøkulen-jäätiköt Norjassa.


title: Hoth

text: Alussa Kapinalliset menevät tutkimaan planeettaa ja löytävät tiedusteludroidin, jonka he tuhoavat. Luke Skywalker melkein menehtyy Hothilla, koska eräs Wampa sieppaa hänet. Hän saa kuitenkin valosapelinsa ja katkaisee Wampan käden ja pakenee. Myöhemmin Han Solo lähtee etsimään Skywalkeria ja löytää hänet myöhemmin puoliksijäätyneenä. Hän joutuu hoitoon mutta parantuu pikaisesti. Vähän sen jälkeen Kapinalliset näkevät Imperiumin hyökkäysjoukot, joihin kuuluu jalkaväkea, AT-ST-kävelijöitä sekä AT-AT raskaasti varustettuja, hitaita talsijoita. Kapinalliset keksivät, kuinka tuhota AT-AT-talsijan. He käyttävät lumikiitureiden vaijerikoukkuja ja sitovat AT-AT-talsijoiden jalat kiinni, jolloin ne kaatuvat, ja lumikiiturit tykittävät ne palasiksi. Kuitenkin muutama AT-AT selviytyy ja tuhoaa kolmen puoliympyrän muotoisen suojakilpigeneraattorin, minkä jälkeen Kapinalliset aloittavat perääntymisen kävelijöiden läheltä, joka onnistuu osittain. Samalla Darth Vader yrittää ottaa kiinni Skywalkeria, mutta hän pääsee pakoon ja lähtee Dagobahiin tapaamaan Yodaa.


title: Varantovaluutta

text: Varantovaluutta on rahayksikkö, jota maat ja instituutiot pitävät merkittävässä määrin valuuttavarannossaan. Varantovaluutat toimivat myös yleensä maailmankaupassa hinnoitteluvaluuttoina. Esimerkiksi kulta ja öljy hinnoitellaan tavallisesti Yhdysvaltain dollareissa, joka on merkittävin varantovaluutta.


title: Varantovaluutta

text: Varantovaluutan asemaan päässyt valuutta hyödyttää valuuttaa hallinnoivaa maata. Kun kansainvälistä kauppaa käydään omalla valuutalla, säästyy valuutanvaihtokustannukset. Valuutanvaihdon kustannukset ovat yleensäkin suurten valuuttojen kohdalla hyvin alhaisia. Varantovaluuttaa hallinnoiva maa saa lisäksi lainaa alemmalla korolla laajempien korkomarkkinoiden ansiosta.


title: Varantovaluutta

text: Yhdysvaltain dollari on merkittävin varantovaluutta. Viime vuosikymmenenä noin kaksi kolmasosaa maailman valuuttavarannoista oli dollareissa. Tämän katsotaan osaltaan mahdollistaneen Yhdysvaltain korkean kauppavajeen, jonka taloudelliset seuraukset ovat lykkäntyneet. Jos ulkomaiset toimijat alkavat siirtää varantojaan pois dollarista, pidetään sen seurauksia vakavana Yhdysvaltain taloudelle.


title: Varantovaluutta

text: Euro on maailman toiseksi yleisin varantovaluutta noin neljänneksen osuudella. Euro peri pitkälti Saksan markan aseman varantovaluuttana. Viime vuosina sen asema on vahvistunut Euroalueen kasvun myötä ja keskuspankkien hajauttaessa reservejään. Muun muassa Yhdysvaltain keskuspankin entinen pääjohtaja Alan Greenspan totesi syyskuussa 2007, että euro saattaa korvata dollarin ensisijaisena varantovaluuttana tai voi nousta yhtä merkittäväksi.


title: Varantovaluutta

text: IMF hyväksyi Kiinan juanin varantovaluutaksi marraskuussa 2015. Lokakuusta 2016 alkaen sen osuus tulee olemaan 10,92 % IMF:n kansainvälisestä valuuttakorista.


title: Varantovaluutta

text: Muita merkittäviä valuuttoja ovat Englannin punta, Japanin jeni ja Sveitsin frangi. Punta oli toiseen maailmansotaan asti paljon nykyistä merkittävämpi valuutta. 1900-luvulla sen asemaa heikensivät muun muassa maailmansotien rasitukset ja Yhdysvaltain nousu suurimmaksi taloudeksi. Viime vuosina se on parantanut asemiaan osin euroalueen läheisyyden ja toisaalta Japanin talousongelmien seurauksena. Sveitsin frangin asemaa selitetään sen vakaudella.


title: Podgorica

text: Podgorica (montenegroksi Podgorica / Подгорица) on Montenegron pääkaupunki ja sen ympärillä oleva kunta. Podgorica sijaitsee Montenegron eteläosassa Ribnica- ja Morača-nimisten jokien yhtymäkohdassa. Kunnan alue rajoittuu kaakossa Albaniaan.


title: Podgorica

text: Podgorica sijaitsee kahden hedelmällisen laakson yhtymäkohdassa vuorten ja kukkuloiden ympäröimänä (Vranjska Gora: 85 m, Ljubovic: 101 m, Gorica: 130 m, Dajbabska Gora: 172 m, Malo Brdo: 205 m, Hum: 276 m, Vranjina: 303 m). Laaksoja halkoo viisi jokea: Zeta, Morača, Ribnica, Cijevna ja Sitnica. Suurin osa kaupungista tuhoutui toisessa maailmansodassa, joten nykyinen rakennuskanta on varsin uutta.


title: Podgorica

text: Podgorican kunta ulottuu Skutarijärven rannalle ja sinne tehtyyn kansallispuistoon.


title: Podgorica

text: Sozinan tunnelin ansiosta matka Podgoricasta Adrianmeren rantaan kestää enää puoli tuntia.


title: Podgorica

text: Vuoden kuumimmat kuukaudet ovat heinäkuu ja elokuu, jolloin keskimääräinen ylin lämpötila on yli 31 astetta. Kylmintä on tammikuussa, jolloin keskimääräinen alin lämpötila on 1,4 astetta. Sadetta saadaan 1 660 millimetriä vuodessa, vähiten heinäkuussa, eniten marraskuussa.


title: Podgorica

text: Kaupungin nimi merkitsee ”Gorican kukkulan juurella”. Gorica () on kaupungin liepellä olevan kukkulan nimi. Rooman valtakunnan ja sitä ennen aikaan kaupunki tunnettiin nimellä Doclea tai Dioclea. Kaupunki on tunnettu myös nimillä Birziminijum ja Alata. Keskiajalla kaupungin nimi oli Ribnica ja vuosina 1945–1992 Titograd, Jugoslavian pitkäaikaisen johtajan Titon mukaan.


title: Podgorica

text: Nykyisen Podgorican aluetta asuttivat aikoinaan illyrialaiset. Roomalaiset rakensivat sinne aikoinaan vesijohdon, mikä viittaa suurehkoon asutukseen. Vuonna 513 oli tuhoisa maanjäristys. Pian sen jälkeen alueelle asettui slaaveja. 1300-luvulla kaupungin sotilaallinen merkitys kasvoi, kun venetsialaiset ja ottomaanit kilpailivat alueen hallinnasta. Vuonna 1878 kaupunki liitettiin Montenegroon. Ensimmäisen maailmansodan aikana Itävalta-Unkari valtasi sen. Toisessa maailmansodassa kaupunkia pommitettiin pahoin, ja tuhannet asukkaat saivat surmansa.


title: Podgorica

text: Podgorica on Montenegron suurin kaupunki. Vuoden 2011 väestönlaskennassa Podgorican kaupungissa asui 152 602 ja kunnassa 185 937 henkeä. Podgorican kunnan alueeseen kuuluvat myös Tuzin ja Golubovcin kaupunkipiirit ja 141 maaseututaajamaa.


title: Podgorica

text: Suurin osa Podgorican väestöstä on montenegrolaisia, joita on 57,35 prosenttia väestöstä. Muut merkittävät ryhmät ovat serbit 23,35 prosenttia, albaanit 2,22 prosenttia ja muslimit 1,98 prosenttia. Muut ryhmät, kuten bosniakit, kroaatit ja romanit eivät muodosta yli kahta prosenttia väestöstä.


title: Podgorica

text: Vuonna 1974 perustettu Montenegron yliopisto toimii Podgoricassa.


title: Podgorica

text: Yugoslavian aikoina Podgorican kukoistava talous perustui etenkin raskaaseen teollisuuteen. Tuon ajan suuryrityksistä on jäljellä kaksi: Podgorican alumiinisulatto ja Plantaze. Jälkimmäinen on alkoholiliike, joka tuottaa viiniä ja brandya. Sen menestys perustuu 1970- ja 1980-luvuilla Podgorican lähiympäristöön istutettuihin laajoihin viinitarhoihin.


title: Podgorica

text: Podgorican lentoasema sijaitsee yhdeksän kilometrin päässä kaupungista. Linja-autoasema ja rautatieasema ovat lähekkäin.


title: Sweet Valley High

text:
Sweet Valley High on Francine Pascalin laatima nuortenkirjasarja, jonka pohjalta on tehty myös televisiosarja. Päähenkilöinä ovat 16-vuotiaat kalifornialaiset kaksoset Jessica ja Elizabeth Wakefield, joiden elämä pyörii kavereiden, bileiden ja poikien keskellä. Kuvankauniit kaksoset ovat ulkonäöltään identtisiä, mutta luonteiltaan kuin päivä ja yö. Jessica on villi, itsepäinen, seikkailunhaluinen ja ajattelematon; erityisesti poikien suosiossa oleva huutosakin kapteeni. Elizabeth taas toimittaa koulunsa lehteä, Oraakkelia ja on sitä vastoin järkevä, kiltti ja vastuuntuntoinen. Elizabeth on erittäin tunnettu empaattisuudestaan muita kohtaan ja sarjan aikana hän ratkookin monien koulutovereidensa ongelmia, hän kirjoittaa myös Oraakkelin Silmä ja Korva -palstaa. Jessica tunnetaan sarjassa nopeasti vaihtuvista ihastuksistaan, Elizabethin mielestä vakituinen rakkaussuhde on järkevämpi. Elizabeth pelastaa aina pulaan joutuneen sisarensa, kunnes tämä taas hankkiutuu uudestaan ongelmiin.
Jessica kuuluu huutosakkiin ja Pi Beta Alpha -sisarkuntaan. Myös Elizabeth kuuluu sisarkuntaan, mutta ei ole yhtä aktiivinen kuin sisarensa.Muita keskeisiä hahmoja ovat Sandra Bacon, Jean West, Annie Whitman, Regina Morrow, Nicholas Morrow, Ricky Capaldo, Maria Santelli, Winston Egbert, Ken Matthews, Tom McKay, Penny Ayala, Olivia Davidson, Roger Barrett (Patman 16. kirjasta lähtien), Caroline Pearce, Tricia Martin, Betsy Martin, Bob Russo, Susan Stewart, Helen Bradley, Manuel Lopez, Aaron Dallas, Robin Wilson, Neil Freemont, DeeDee Gordon ja Bill Chase.


title: Sweet Valley High

text: Yli 150 osaa käsittävää kirjasarjaa ei ole suomennettu vuoden 2002 jälkeen kysynnän laskettua Suomessa.


title: Sweet Valley High

text: Suomeksi käännetyt perussarjan kirjat ovat:


title: Sweet Valley High

text: sekä kuusi trilleriä:Ranskalais-yhdysvaltalaista tuotantoa olevaa televisiosarjaa tehtiin 88 jakson verran vuosien 1994 ja 1998 välillä. Pääosarooleissa esiintyivät Brittany Daniel [Jessica Wakefield] ja Cynthia Daniel [Elizabeth Wakefield], jotka ovat oikeastikin keskenään identtisiä kaksosia. Tytöt poseeraavat myös kirjojen kansissa. Sarjaa nähtiin myös Suomessa MTV3-kanavalla, viimeksi vuonna 2000. Tämän jälkeen sarjaa ei ole uusittu.


title: Sweet Valley High

text: Jyväskylän Ylioppilasteatteri teki kesällä 2013 Tuomas Vaahtoluodon ohjaamana ja käsikirjoittamana sarjaa löyhästi mukailevan teatteriversion.


title: Mikroliitti

text: Mikroliitti on kivikaudella käytetty pieni terämäinen kivenpala. Mikroliitti on joko mikroterä tai mikroleikkuri.


title: Mikroliitti

text: Tavallisimmin mikroliitti on pieni kolmion, puolisuunnikkaan trapetsin (katkaistun kolmion) jne. muotoinen ainakin yhdeltä puoleltaan terävä litteä kivipala, jonka koko on noin 1×0,5 cm. Mikroliitteja tehtiin mm. piikivestä, obsidiaanista tai kvartsista.


title: Mikroliitti

text: Mikroliittitekniikka perustui siihen, että liittämällä mikroliittiteriä luiseen tai puiseen keihäänkärkeen tai nuolenkärkeen saatiin kevyt, tehokas, leikkaava kärki pienellä kiven käytöllä.


title: Mikroliitti

text: Mikroliiteista tehtiin Lähi-idässä mm. sirppejä kiinnittämällä niitä bitumilla luusta tai puusta tehtyyn varteen.


title: Mikroliitti

text:
Mikroliittitekniikka näyttää kehittyneen asteittain aikaisemmista Aurignacin kulttuurin tyyppisistä säletyökaluista.
Varhaista mikroliitteihin viittaavaa kehitystä oli Etelä-Afrikassa Howienson's Poortissa noin 40 000-35 000 vuotta sitten..


title: Mikroliitti

text: Mikroliitit tunnettiin jo 30 000-20 000 vuotta sitten, mutta ne yleistyivät vasta jääkauden päättymisen aikoihin.


title: Mikroliitti

text: Mikroliitin muotoa on käytetty kulttuurien ikien määrityksessä.


title: Mikroliitti

text: Mikroliitteja käytettiin jääkauden loppupuolella ja jääkauden päättymisen aikaisissa ja jälkeisissä epipaleoliittisissa ja mesoliittisissa kivikautisissa kulttuureissa sekä myös neoliittisissa nauhakeraamisissa ja suppilopikarikulttuurissa.


title: Dumber

text: Dumber (Dumbr, Dumbus) on mytologinen hallitsija tai kuningas Ruijassa. Hänen nimensä tarkoittaa suomennettuna vähäpuheista. Hänet mainitaan Bard Lumitunturinharjun saagassa. Hän oli saagassa esiintyvän Bardin isä. Hänet mainitaan myös Suomen kronikassa viimeisenä Suomen mytologisista kuninkaista.


title: Aleksei Gulo

text: Aleksei Valerjevitš Gulo (, s. 15. lokakuuta 1973 Minsk, Valko-Venäjän SNT, Neuvostoliitto) on venäläinen jalkapalloilija. Hän on pelipaikaltaan keskuspuolustaja.


title: Aleksei Gulo

text: Gulo oli pelannut amatöörinä Venäjällä Favorit Viipurissa ennen kuin tuli Suomeen, missä hän on pelannut muun muassa Kotkan Työväen Palloilijoissa, FC Kuusankoskessa ja FC KooTeePeessa.


title: Aleksei Gulo

text: Helmikuussa 2003 Gulo pidätettiin hänen osallistuttuaan keskeisenä hahmona laaja-alaiseen tupakan ja viinan salakuljetusrenkaaseen Venäjältä Suomeen. Tuotteita oli kuljetettu onttojen tukkien sisässä. Lappeenrannan käräjäoikeus tuomitsi Gulon kuudeksi vuodeksi vankeuteen marraskuussa 2003.


title: Aleksei Gulo

text: Vuonna 2005 Gulo pelasi lappeenrantalaisessa Rakuunoissa.


title: Ostovoimapariteetti

text: Ostovoimapariteetti () kertoo arvion vaihtokurssista, joka tarvitaan muuttamaan kahden maan valuuttakurssit ostovoimaltaan yhtäläisiksi. Ostovoimapariteettia tarvitaan erityisesti, kun halutaan verrata kahden maan elintasoja. Jos tietyn hyödykekorin hinta olisi esimerkiksi 25 puntaa tai 50 dollaria, olisi ostovoimapariteetti silloin 1 £ = 2 $. Ostovoimapariteetti ei yleensä ole sama kuin todellinen valuuttakurssi. Esimerkiksi suora bruttokansantuotteiden vertailu ei mittaa tarkasti kulutuksen määrää, koska hintatasoissa on suuria eroja.


title: Ostovoimapariteetti

text: Esimerkiksi Suomen nimellinen bruttokansantuote henkeä kohden vuonna 2005 oli 37 014 USD, mutta ostovoimakorjattu bruttokansantuote oli 31 208 USD. Suuri ero kertoo siitä, että Suomessa, kuten muissa Pohjoismaissa, on kansainvälisesti verrattuna korkea hintataso ja verotus.


title: Ostovoimapariteetti

text: Bruttokansantuote perustuu ajatukseltaan Adam Smithin (1723–1790) teoriaan, jossa on vain työtä ja voittoa. Bruttokansantuotteen ongelmana on, että se jättää kokonaistuotannosta pois merkittävän osan (yleensä yli puolet), sen tekijät eivät korreloi eivätkä sen kaksi puolta mene tasan. Puutteista johtuen sitä voidaan manipuloida ja niin tehdäänkin, kun päättyneen vuoden lukujen kirjauksen yhteydessä korjataan myös kahden edeltäneen vuoden lukuja.


title: Vestvågøy

text: Vestvågøy on kunta Nordlandin läänissä Pohjois-Norjassa. Hallinnollinen keskus on Leknesin kaupunki. Vestvågøy on asukasmäärältään suurin Lofoottien kunnista. Vestvågøyan saari on Norjan 12:nneksi suurin, kun Huippuvuoria ei lasketa mukaan. Pääsaaren lisäksi Vestvågøyn kuntaan kuuluu joukko pieniä saaria. Kunnasta puhuttaessa käytetään lähes aina Vestvågøy (kommune) -nimeä, mutta saaresta puhuttaessa käytetään myös sanan "øy" (saari) määräisen muodon perusteella nimeä Vestvågøya.


title: Vestvågøy

text: Viimeisen jääkauden aikana paksummat jäätiköt peittivät Vestvågøyan vain osittain. Jäätikkö hioi ja painoi tasankoja. Jääkauden päättyessä ne olivat osittain merenpohjaa ja nousivat jäätiköiden painon hellittäessä kuivaksi maaksi, muodostaen hyvät edellytykset maanviljelylle. Monissa matalammissa vuorissa on myös selvästi nähtävissä hioutumat jääkauden ajalta, kun taas korkeammat huiput ovat rosoisempia.


title: Vestvågøy

text: Saarella on ollut asutusta kivikaudesta lähtien, mutta varhaisemmista vaiheista ei ole kattavaa tietoa. Alkujaan ihmiset elivät kalastamalla ja metsästämällä, maanviljely yleistyi myöhemmin. Viikinkiasutusta alueella oli ensimmäisen vuosituhannen lopulla.


title: Vestvågøy

text: Vestvågøyn kunta muodostettiin vuonna 1963, kun Borgen, Buksnesin, Holin ja Valbergin kunnat liitettiin toisiinsa. Vestvågøy sai nimensä saaren nimen mukaan, vaikka kunnan nimeksi harkittiin jossakin määrin nimeä "Lófotr" alueen viikinkihistorian takia.


title: Vestvågøy

text: Vestvågøyn maasto on vaihtelevaa. Alueella vuorottelevat vuoret ja laajat maanviljelysalangot. Varsinkin saaren länsiosassa on laajoja valkeita hiekkarantoja. The Times valitsi vuonna 2005 Utakleivin maailman romanttisimmaksi uimarannaksi, Veggen- ja Mannen-vuorten toisella puolella olevan Hauklandin rannan norjalainen Dagbladet puolestaan nimitti vuonna 2001 Norjan parhaaksi uimarannaksi.


title: Vestvågøy

text: Saaren länsipuolella Nappstraumin salmi erottaa Vestvågøyn Flakstadista, idässä Hennigsværstraumin ja Sundklakkstraumin salmet erottavat kunnan Våganista. Etelässä on Länsivuono ja pohjoisessa Norjanmeri.Saarella sijaitsee Leknesin lentokenttä, jonne on päivittäin vuoroja Bodøstä ja Svolværistä.


title: Vestvågøy

text: Hurtigruten-laivavuoro liikennöi iltaisin Stamsundista. Kesäaikaan Leknesin ja Gravdalin välimaastossa olevassa Leknesin satamassa käy lukuisia risteilyaluksia. Kesäaikaan toimii myös polkupyöräilijöille ja retkeilijöille suunnattu "polkupyörälautta" Ballstadista Flakstadin Nusfjordiin.


title: Vestvågøy

text: Vuonna 1976 avattu "Sundklakkstraumin silta" ja tämän jälkeinen vuonna 1981 avattu "Gimsøystraumin silta" yhdistävät Vestvågøyn maanteitse Gimsøyan saaren kautta Våganin kuntaan. Vuoden 2007 joulukuussa valmistuu tiehanke "Lofast", joka luo manneryhteyden maantieliikenteelle.


title: Vestvågøy

text: Länteen päin Flakstadsøyalle on rakennettu merenalainen tunneli "Nappstraumtunnelen". Tunneli avattiin 11.7.1990. Se on 1 776 metriä pitkä ja käy syvimmillään 63 metriä merenpinnan alapuolella.


title: Vestvågøy

text: Keskiyön aurinko ei laske 52–56 päivään ja kaamos kestää 27–33 päivää, vaihdellen Vestvågøyn etelä- ja pohjoisosan välillä.


title: Vestvågøy

text: Ilmasto on merellinen leutoine talvineen ja viileine kesineen. Kunnan sisällä on selvää ilmastollista eroa rannikkoalueiden ja sisämaan välillä.


title: Vestvågøy

text: Ballstad (68°05′N 13°32′E)


title: Vestvågøy

text: Kalastajakylä Buksnesfjordenin suulla, noin 800 asukasta. Ballstadissa on "Ballstad Slipin" seinässä maailman suurin ulkoseinämaalaus, jonka taiteilija Scott Thoe suunnitteli vuonna 1990. Maalaus on 22 metriä korkea ja 54 metriä leveä.


title: Vestvågøy

text: Borg/Bøstad (68°15′N 13°45′E)


title: Vestvågøy

text: Borgista on löydetty rauniot maailman suurimmasta viikinkitalosta. Yli 80 metriä pitkä päärakennus oli käytössä n. vuosina 500–1000. Nykyisin paikalla sijaitsee alkuperäisten mittojen mukaan rakennettu viikinkimuseo Lófotr, jossa on laaja näyttely löydetystä viikinkiesineistöstä. Alueella sijaitsee kokonainen uudelleenrakennettu viikinkikylä.


title: Vestvågøy

text: Eggum (68°19′N 13°41′E)


title: Vestvågøy

text: Eggumissa on Vestvågøyn panos Skulpturlandskapiin, jossa ajatuksena oli tuottaa yksi maisemaan sopiva taideteos jokaiseen Nordlandin kuntaan. Sveitsiläisen Markus Raetzin veistämä "Hodet" esittää ihmisen päätä, joka näyttää olevan välillä oikein päin, välillä ylösalaisin, riippuen paikasta josta käsin tätä pientä patsasta tarkastelee.


title: Vestvågøy

text: Fygle (68°09′N 13°38′E)


title: Vestvågøy

text: Leknesin itänaapurina on Fygle, joka koostuu etupäässä omakotitaloasutuksesta. Voidaan pitää osana Leknesiä. Vestvågøyn museo toimii Fyglen entisessä koulurakennuksessa.


title: Vestvågøy

text: Gravdal (68°07′N 13°33′E)


title: Vestvågøy

text: Asutuskeskus Leknesin lounaispuolella. Gravdalissa oli aikaisemmin runsaasti enemmän kauppoja ja liike-elämää, mutta on menettänyt asemansa Leknesille pienen välimatkan takia. Gravdalissa on Lofoottien keskussairaala ja 1 600 asukasta.


title: Vestvågøy

text: Hol (68°08′N 13°39′E)


title: Vestvågøy

text: Lofoottien vanhin kirkko on Holissa. Kirkkorakennus on peräisin 1300-luvulta, mutta se kunnostettiin uuteen asuun vuonna 1806.


title: Vestvågøy

text: Leknes (68°09′N 13°37′E)


title: Vestvågøy

text: Leknes on kaupunkistatuksen saanut hallinto- ja liike-elämän keskus. Asukkaita 2 700.


title: Vestvågøy

text: Mortsund (68°05′N 13°38′E)


title: Vestvågøy

text: Mortsund on kalastajakylä Buksnesfjordenin suulla vastapäätä Ballstadia. Alueelta on löydetty merkkejä kivikautisesta asutuksesta.


title: Vestvågøy

text: Stamsund (68°08′N 13°51′E)


title: Vestvågøy

text: Julius Marencius Johansen osti Stamsundin sataman 1909 ja käynnisti laajamittaisen kalastusliiketoiminnan, jonka johdosta tässä kalastajakylässä asuu nykyisin 1 000 asukasta. Pohjois-Norjan tuottoisin kirjakustantamo Orkana perustettiin Stamsundiin vuonna 1993. The Times valitsi vuonna 2000 Stamsund Vandrerhjemin maailman parhaaksi nuorille suunnatuista majataloista.


title: Vestvågøy

text: Steine (68°07′N 13°47′E)


title: Vestvågøy

text: Steine oli 1900-luvulle asti Keski-Lofoottien tärkein kalastajakylä.


title: Vestvågøy

text: Unnstad (68°16′N 13°35′E)


title: Vestvågøy

text: Unnstad on vuorten ja meren ympäröimä kylä, jonne rakennettiin tunneli vasta vuonna 1995. Talvimyrskyjen aikaan kylä oli usein eristyksissä ja eräänä vuonna 1960-luvulla Puolustusvoimat joutui muonittamaan Unnstadin asukkaita helikopterin avulla pitkään jatkuneen huonon sään takia.


title: Vestvågøy

text: Vestvågøyssä on 10 800 asukasta. Maahanmuuttaneiden osuus väestöstä on n. 4%. Asutus on keskittynyt saaren lounaisosaan Buksnesvuonoon, jonka äärellä Mortsund, Hol, Fygle, Leknes, Gravdal ja Ballstad sijaitsevat.


title: Vestvågøy

text: Tärkeimmät elinkeinot ovat maanviljely, kalastus ja matkailu. Muihin Lofoottien kuntiin verrattuna kalastus on huomattavasti pienemmässä ja maanviljely suuremmassa asemassa. Työttömyysprosentti on 5%.


title: Vestvågøy

text: Lofoottien turska muodostunut käsitteeksi koko Norjassa. Lofoottien kunnista Vestvågøy on tullut tunnetuksi "Lofoottien lampaastaan". Lisäksi luomuviljely on saanut viime vuosina jalansijaa saarella.


title: Vestvågøy

text: Työväenpuolue Arbeiderpartietilla ja konservatiivisella Høyrellä on selvästi muuta maata vähemmän kannatusta, vaikka Arbeiderpartiet nauttiikin niukasti suurimman puolueen asemaa. Keskimääräistä suositumpia ovat keskustapuolue Senterpartiet, kristilliskansallinen Kristelig Folkeparti ja rannikkopuolue Kystpartiet.


title: Vestvågøy

text: Kunnanvaltuusto valitaan joka neljäs vuosi. Kaupunginjohtaja on tällä hetkellä Guri Ingebrigtsen (Ap).


title: Vestvågøy

text: Kunnanhallituksen ohella Vestvågøyssä toimii kolme lautakuntaa


title: Vestvågøy

text: Vestvågøy tarjoaa hyvät mahdollisuudet ulkoiluun. Vaihteleva maasto tarjoaa retkeilymaastoja helpoista hyvinkin vaativiin reitteihin. Leknesistä Länsivuonon puolta itään kulkeva tie nro 815 soveltuu hyvin pyöräilijöille. Koko Lofoottien alue on sukeltajien suosiossa.


title: Vestvågøy

text: Lisäksi kunnassa on kahviloita, ravintoloita, elokuvateatteri, teatteritoimintaa, kirjasto, Lumilautailu- ja alppihiihtokeskus, melontatoimintaa ym.


title: Vestvågøy

text: Peruskoulujen ja Leknesin lukion lisäksi Gravdalissa on kalastajakoulu "Nordland fiskerifagskole".


title: Okei

text: Okei, OK, O.K. eli ok (engl. OK tai okay, jotka ääntyvät [ou'kei]) on Yhdysvalloissa puhutusta englannin kielestä ympäri maailman levinnyt ilmaus, jolla ilmaistaan hyväksymistä, asiantilan hyvää laatua tai sitä, että kaikki on kunnossa. Joskus merkitys on lievästi negatiivinen: asia on kelvollinen, mutta ei paras mahdollinen. Sillä myös voidaan kuitata viesti vastaanotetuksi tai kiinnittää kuulijoiden huomio puheen alussa tai puheenaihetta vaihdettaessa.


title: Okei

text: Okei-ilmaus on mainittu maailman levinneimmäksi sanaksi, mutta sen alkuperää ei tiedetä täysin varmasti. Varhaisin esiintymä on muodossa "o. k." vuodelta 1839. Kirjainten OK (O.K. jne.) rinnalle on myöhemmin tullut kirjoitustapa okay.  Yleisimmin hyväksytyn selityksen mukaan ilmaus tulee sanoista "oll korrect" ja sen teki Yhdysvalloissa tunnetuksi Martin Van Burenin presidentinvaalikampanja 1840. Tätä etymologiaa esitti Columbian yliopiston professori Allen Walker Read, joka kertoi tutkimuksistaan vuosina 1963 ja 1964 American Speech -lehdessä julkaistuissa artikkeleissa.


title: Okei

text: Tiettävästi ilmausta OK käytettiin painetussa julkaisussa ensimmäisen kerran lauantaina 23. maaliskuuta 1839 Yhdysvalloissa Bostonissa ilmestyneessä Boston Morning Post -sanomalehdessä. Kyseessä oli satiirinen juttu Anti-Bell-Ringing Society -nimisestä järjestöstä, kirjoittaja oli ilmeisesti toimittaja Charles Gordon Greene. Siinä kirjaimia o. k. käytettiin lyhenteenä fraasista "all correct", joka tarkoittaa "kaikki oikein" tai "kaikki kunnossa"; o. k. viittasi kuitenkin väärään kirjoitusasuun kuten "oll korrect". Näin alkeellinen virhe on koominen ja panee epäilemään onko kaikki kunnossa sittenkään.The above is from the "Providence Journal", the editor of which is a little too quick on the trigger, on this occasion. We said not a word about our deputation passing “through the city” of Providence.—We said our brethren were going to New York in the Richmond, and they did go, as per Post of Thursday. The “Chairman of the Committee on Charity Lecture Bells,” is one of the deputation, and perhaps if he should return to Boston, via Providence, he of the Journal, and his "train"-band, would have his “contribution box,” et ceteras, "o. k."—all correct—and cause the corks to fly, like "sparks", upward.(Katkelma Boston Morning Postin artikkelista)Tuohon aikaan Bostonin seudulla oli muotina käyttää kirjainlyhenteitä yleisistä fraaseista kuten i.s.b.d. ("it shall be done"), r.t.b.s. ("remains to be seen") ja s.p. ("small potatoes"). Toinen muoti oli kirjoittaa sanoja tahallaan väärin, näin leikiteltiin oppimattomuudella. Väärään kirjoitusasuun perustuva kirjainlyhenne toimi sutkauksena myös puheessa. Tällaisia lehtien sivuille päässeitä väännöksiä olivat esim. "no use" ~ KY ("know yuse") ja "all right" ~ OW ("oll write"). Ei ole tiedossa oliko OK jutun kirjoittajan oma keksintö vai kenties slangissa pidempäänkin esiintynyt ilmaus. Sitä käytettiin uudelleen samassa lehdessä jo kolme päivää myöhemmin ja samana vuonna lehdissä ympäri maata, myös pelkästään kirjaimia OK ilman selitystä, mikä viittaa sen olleen yleisesti tunnettu.


title: Okei

text: OK oli myös yksi Yhdysvaltain presidentin Martin Van Burenin monista lempinimistä, pitemmässä muodossa Old Kinderhook, joka tuli hänen synnyinpaikastaan Kinderhookista New Yorkin osavaltiossa. Se oli suurelle yleisölle tuntematon, mutta kun hän 1840 pyrki jatkokaudelle se otettiin käyttöön: tukiryhmän nimi oli The Democratic O. K. Club ja kampanjan iskulauseissa viljeltiin OK-nimitystä presidentistä. Motossa "Old Kinderhook is O.K." eli "Old Kinderhook on O.K." OK:lla on selvästi "oll korrect" -merkitys. Ilmeisesti tarkoitus oli kuitata huumorilla Van Burenin virkakauden monet vastoinkäymiset OK tulikin yleiseen käyttöön paitsi presidentin kutsumanimenä myös merkityksessä "oll korrect". Poliittiset vastustajat keksivät sille myös uusia negatiivisia merkityksiä kuten "Out of Kash", "Orfully Konfused" ja "Often Kontradicts"; näissäkin käytettiin väärää kirjoitustapaa. Van Buren ei tullut uudelleenvalituksi, mutta ilmaus OK tarkoittaen "oll korrect" levisi kampanjan myötä koko maahan. Se vakiintui puhekieleen ja humoristisen leiman karistua tuli virallisempaankin käyttöön.


title: Okei

text: OK-ilmaus valtasi alaa Yhdysvalloissa 1800-luvun jälkipuoliskolla, sitä käytettiin mm. sähkeissä, tullissa ja oikeusistuimissa. Yleiskieleen se hyväksyttiin kuitenkin vasta 1900-luvun alussa. Iso-Britanniassa se oli 1880-luvulla laajasti tunnettu ja käyttö yleistyi amerikkalaisen äänielokuvan myötä 1920-luvun lopulta lähtien. Toisen maailmansodan jälkeen anglosaksinen populaarikulttuuri teki siitä maailmanlaajuisesti käytetyn lainasanan. Suomessa OK on esiintynyt Helsingin slangissa jo 1930-luvulta lähtien. Suomenkieliseen sanakirjaan se otettiin ensimmäisen kerran 1979. Normaaliin arkikieleen OK ja okei hyväksyttiin kielenhuoltajien toimesta 1992.


title: Okei

text: OK:n yleisyyden takia sen etymologiasta on ollut monia käsityksiä. Kirjoitetut asiakirjat eivät kuitenkaan tue kilpailevia teorioita.


title: Okei

text: USA:n presidentinvaalien aikaan 1840 Whig-puolueen kannattajat selittivät, että OK merkityksessä "oll korrect" johtui istuvan presidentin Van Burenin edeltäjän Andrew Jacksonin huonosta kirjoitustaidosta. Tästä syystä monet uskovat lyhenteen tulleen Jacksonilta.


title: Okei

text: Choctaw-intiaanien kielen "okeh" eli "näin on" mainittiin 1960-luvun alkuun asti monissa sanakirjoissa OK:n alkuperäksi ja tätä kirjoitustapaa käytti mm. Woodrow Wilson, joka oli USA:n presidentti 1913-21.


title: Okei

text: Englannin sijasta alkuperä voisi olla oksitaanissa tai afrikkalaisissa kielissä.


title: Okei

text: Vanhimman lähteen tarjoaa spartalaisten noin 2600 vuotta sitten käyttämä kreikankielinen ilmaisu "ola kala" eli "kaikki hyvin".


title: Okei

text: Skottien käyttämä "och aye" tarkoittaa "oi kyllä".


title: Okei

text: Samaan tapaan ääntyviä ovat ranskankieliset fraasit "au quai" ja "aux quais", jotka tarkoittavat "satamaan" tai "laituriin", sekä "Aux Cayes", joka on rommistaan tunnetun haitilaisen Les Cayes'n satamakaupungin vanha nimitys.


title: Okei

text: Yhden teorian mukaan OK tulee Yhdysvaltain sisällissodasta (1861–1865), jolloin kaupunginisät ottivat tavakseen ilmoittaa kuolleet päivittäin taululla. Merkintä 0K tarkoitti "0 killed" eli "0 kuollutta". Tästä johtuisi tapa ilmoittaa asioiden olevan hyvin lyhenteellä OK.


title: Monty Pythonin hullu maailma

text: Monty Pythonin hullu maailma () on brittiläisen Monty Python -koomikkoryhmän toinen elokuva, joka kertoo Kuningas Arthurin ja hänen pyöreän pöydän ritariensa yrityksestä löytää Graalin malja. Se parodioi absurdin ja usein anakronistisen huumorin keinoin pyöreän pöydän ritarien legendaa sekä keskiajan kulttuurin kliseitä.


title: Monty Pythonin hullu maailma

text: Elokuva on kohonnut kulttielokuvan asemaan ja menestynyt hyvin kaikkien aikojen parhaita komediaelokuvia listattaessa. Esimerkiksi vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi sen kaikkien aikojen 15. parhaaksi komediaksi.


title: Monty Pythonin hullu maailma

text: Kuningas Arthur ja hänen palvelijansa Patsy ratsastavat ympäri Englantia etsien urheita ritareita Arthurin hoviin Camelotiin. Matkallaan Arthur kohtaa kaksintaistelussa kauhean Mustan Ritarin, joutuu kahnauksiin anarkosyndikalististen talonpoikien kanssa ja toimii ratkaisijana absurdissa noitaoikeudenkäynnissä. Lopulta hän on koonnut pyöreän pöydän ritarinsa, joihin kuuluvat sir Bedevere Viisas, sir Lancelot Rohkea, sir Galahad Siveä ja sir Robin Ei-Ihan-Niin-Rohkea-Kuin-Sir-Lancelot. Matkallaan Camelotiin he kuitenkin näkevät näyn, jossa Jumala käskee heitä etsimään pyhän Graalin maljan.


title: Monty Pythonin hullu maailma

text: Arthur ja ritarit kohtaavat linnan, jota vartioivat solvauksia huutavat ranskalaiset ritarit. Nämä huijaavat Arthurin joukon uskomaan omistavansa Graalin. Sir Bedeveren ehdotuksesta ritarit yrittävät Troijan puuhevonen -temppua ja rakentavat valtavan onton puujäniksen. Kun jänis on viety linnaan, he huomaavat kuitenkin, ettei kukaan muistanut piiloutua sen sisään. Päällepäätteeksi ranskalaiset heittävät jäniksen katapultilla heidän niskaansa. Heidän lähtiessään pois näytetään pätkä, jossa ratsastava ritari nitistää ohimennen "Kuuluisan historioitsijan", joka selostaa kuningas Arthurin tarua kameralle BBC-tyyliin.


title: Monty Pythonin hullu maailma

text: Ritarit lähtevät etsimään Graalia eri tahoille. Sir Robin ja hänen laulavat trubaduurinsa kohtaavat kolmipäisen ritarin, mutta pääsevät pakoon sillä aikaa kun tämän päät riitelevät keskenään. Sir Lancelot yrittää pelastaa Suolinnasta ahdingossa olevan neidon, mutta löytääkin vain naismaisen prinssi Herbertin. Sir Galahad eksyy luostariin, jota asuttaa suuri joukko nuoria ja miehenkipeitä neitoja, mutta joutuu suureksi harmikseen sir Lancelotin "pelastamaksi" ennen kuin mitään ehtii tapahtua. Arthur ja sir Bedevere kohtaavat kammottavat Ritarit jotka sanovat "Ni" ja joutuvat tekemään heille palveluksia (kuten tuomaan heille pusikon ja kaatamaan metsän suurimman puun sillillä), mutta sir Robinin väliintulo pelastaa heidät.


title: Monty Pythonin hullu maailma

text:
Arthur ja ritarit kerääntyvät jälleen yhteen (ja selviävät talvesta syömällä sir Robinin trubaduurit, jotka käyvät kaikkien hermoille). Keväällä he kohtaavat pyromaanisen Taikuri Timin, ja tämä johdattaa heidät luolalle, johon on kätketty vihje Graalin olinpaikasta. He pelastuvat täpärästi luolaa vartioivien hirviöiden kynsistä: kaamea tappajajänis räjäytetään Antiokian pyhällä käsikranaatilla, ja kymmensilmäinen (animoitu) luolahirviö kukistuu animaattorin saadessa sydänkohtauksen. Luolassa oleva kaiverrus kertoo Graalin olevan "linnassa nimeltä Aaaaargh". Ritarit ylittävät Kuoleman sillan, ja moni heistä kokee kohtalonsa vastattuaan väärin siltavahdin kysymyksiin. Lopulta Arthur ja sir Bedevere löytävät Aaaarghin linnan, mutta sitä vartioivat samat rääväsuiset ranskalaiset kuin aiemmin. Ritarit polkaisevat tyhjästä valtavan ritariarmeijan ja aloittavat hyökkäyksen päin linnaa. Silloin paikalle kaahaa autolasteittain poliiseja, jotka panevat joukon rautoihin Kuuluisan historioitsijan murhaamisesta, vaikka he eivät ole voineet tehdä sitä, koska heillä ei ole hevosia. Samalla poliisit katkaisevat filmaamisen.
Samoin kuin tv-sarjassaan, Chapman, Cleese, Gilliam, Idle, Jones ja Palin esittävät yksin lähes kaikki elokuvan kymmenet pää- ja sivuroolit; alla on lueteltu vain merkittävimmät. Merkittävimmissä naisrooleissa ovat myös "Monty Pythonin lentävässä sirkuksessa" esiintyneet Carol Cleveland ja Connie Booth (joista jälkimmäinen oli John Cleesen vaimo). Elokuvan laulut säveltänyt Neil Innes esittää päätrubaduuria.


title: Monty Pythonin hullu maailma

text: "Monty Pythonin hullu maailma" on Monty Python -ryhmän ensimmäinen kokonaan uudesta materiaalista koottu elokuva, joka kuvattiin tv-sarjan kolmannen ja neljännen tuotantokauden välisellä tauolla. Sen ohjaajina toimivat Terry Jones ja Terry Gilliam, joista jälkimmäinen teki myös eri kohtauksia yhteen sitovat animaatiopalat.


title: Monty Pythonin hullu maailma

text: Elokuvan kuvaukset kärsivät erilaisista vaikeuksista. Sen budjetti oli kokoillan elokuvaksi poikkeuksellisen pieni (noin 150 000 - 200 000 puntaa), ja siitäkin suurin osa oli tullut lahjoituksina Pink Floydin ja Led Zeppelinin kaltaisilta rockyhtyeiltä, jotka ihailivat ryhmän huumoria. Budjetti ei sallinut hevosten käyttämistä, joten Pythonit kehittivät omalaatuisen ratkaisun. Elokuvan alussa mäen takaa kuuluu kopinaa, joka muistuttaa laukkaavan hevosen kavioita; lopulta mäen harjalle ilmestyy kuningas Arthur, joka loikkii eteenpäin kuin istuisi olemattoman keppihevosen selässä, ja hänen perässään juoksee palvelija Patsy, joka hakkaa yhteen kahta kookospähkinää. Myöhemmin kaikki pyöreän pöydän ritarit "ratsastavat" samalla tavalla. Tästä rahapulan sanelemasta absurdista ratkaisusta tuli yksi elokuvan muistettavimpia vitsejä.


title: Monty Pythonin hullu maailma

text: Elokuva on kuvattu lähinnä Skotlannissa, mutta esimerkiksi musta ritari -kohtaus on kuvattu Lontoossa elokuvastudion läheisessä metsässä. Skotlannin museoviranomaiset eivät antaneet kuvausoikeuksia omistamiinsa linnoihin, joten Pythonit kykenivät kuvaamaan vain kahdessa yksityisomistuksessa olleessa linnassa, Dounin linnassa ja Stalkerin linnassa. Lopussa esiintyvä "Aaaarghin linna" on Stalkerin linna, kaikkia muita linnoja elokuvassa esittää eri kulmista kuvattu Dounin linna. Camelotin linna, joka nähdään vain kaukaa, on todellisuudessa mäen päälle pystytetty pahvinen pienoismalli. (Tätä myös parodioidaan itse elokuvassa: ritarien ihaillessa Camelotia Patsy tokaisee "se on vain pienoismalli", mutta kuningas Arthur hiljentää hänet nopeasti.)


title: Tietzen jatkolause

text:
Topologiassa Tietzen jatkolauseen mukaan jos "X" on normaali topologinen avaruus ja
jatkuva kuvaus "X":n suljetulta osajoukolta "A" reaaliluvuille varustettuna perinteisellä topologialla, on olemassa jatkuva kuvaus


title: Tietzen jatkolause

text: siten, että "F"("a") = "f"("a") kaikilla "A":n alkioilla "a". Tällöin "F":ää sanotaan "f":n jatkuvaksi jatkeeksi.


title: Tietzen jatkolause

text: Lause yleistää Urysonin lemmaa, ja sitä voidaan käyttää moniin tarkoituksiin, sillä kaikki metriset avaruudet ja kaikki kompaktit Hausdorffin avaruudet ovat normaaleja.


title: Compton Gamma Ray Observatory

text: Compton Gamma Ray Observatory oli NASA:n suurin koskaan lähettämä satelliitti. Sen tehtävänä oli kartoittaa universumia gamma-aaltoalueella. Tehtävä oli kaiken kaikkiaan menestys, mutta lopulta luotain piti gyroskoopin rikkouduttua ajaa alas kiertoradaltaan. Luotain kiersi maata yhdeksän vuoden ajan. Kiertoradan korkeus oli 450 kilometriä ja kierroksen kesto oli noin 90 minuuttia. Kesäkuun 4. päivänä vuonna 2000 satelliitti pudotettiin tulipallona Tyyneen valtamereen. Satelliitin instrumentteja olivat BATSE, OSSE, COMPTEL, EGRET .


title: Purple Haze (albumi)

text: Purple Haze on Cam’ronin neljäs sooloalbumi, joka julkaistiin 7. joulukuuta 2004. Albumin ilmestymistä värittivät useat myöhästymiset – alun perin sen piti ilmestyä jo kesällä 2003. Myöhästymisten takia albumin promootio jäi vähäiseksi, mutta levy myi kuitenkin Yhdysvalloissa kultalevyyn oikeuttavan määrän. Levy jäi Cam’ronin viimeiseksi Roc-A-Fella Recordsilla, kun hänen välinsä levy-yhtiön omistajan Jay-Z:n kanssa tulehtuivat.


title: Purple Haze (albumi)

text: Levyltä singleinä julkaistiin ”Girls”, ”Get ’Em Girls” ja ”Down And Out”.


title: Herreys

text: Herreys on ruotsalainen pop-yhtye, jonka muodostavat kolme ruotsalaista mormoniveljestä: Richard, Louis ja Per Herrey. Yhtye voitti vuoden 1984 Eurovision laulukilpailun kappaleella "Diggi-loo diggi-ley".


title: Nacho Vidal

text: Nacho Vidal (oikea nimi Ignacio Jordà González) (s. 30. joulukuuta 1973 Barcelona, Katalonia, Espanja) on espanjalainen pornonäyttelijä.


title: Nacho Vidal

text: Vidal on Rocco Siffredin suojatti. Siffredi houkutteli Vidalin töihin Hollywoodiin vuonna 1998. Uransa aikana hän on näytellyt yli 1500 elokuvassa. Vidal on myös tuottanut ja ohjannut monta muuta elokuvaa vuodesta 2000 lähtien, muun muassa Evil Angel -tuotantoyhtiölle. Kuten Siffredi, hänet tunnetaan hyvin aggressiivisten kohtausten näyttelemisistä.


title: Hari Mata Hari

text: Hari Mata Hari on vuodesta 1985 toiminut sarajevolainen musiikkiyhtye, jonka musiikki koostuu rakkausballadeista. Yhtyeen keulahahmo on laulaja Hajrudin "Hari" Varešanović. Historiansa aikana yhtye on esiintynyt yli 1 000 kertaa ja myynyt yli viisi miljoonaa levyä. Yhtye on suosittu laajalti entisen Jugoslavian alueella. Yhtyeen nykyiset jäsenet Hari Varešanovićin lisäksi ovat Izo Kolečić, Karlo Martinović ja Nihad Voloder. Hari Mata Hari valittiin edustamaan Bosniaa ja Hertsegovinaa Eurovision laulukilpailussa vuonna 1999 kappaleella "Starac i more", mutta kappale diskattiin, kun selvisi, että se oli jo aikaisemmin levytetty suomeksi nimellä "Sydänveri", esittäjänä Janne Hurme. Myöhemmin yhtye kuitenkin pääsi edustamaan Bosnia ja Hertsegovinaa vuoden 2006 Eurovision laulukilpailussa kappaleella "Lejla", jolla se sijoittui kolmanneksi Suomea edustaneen Lordin ja Venäjää edustaneen Dima Bilanin jälkeen.


title: Puujaa

text: Puujaa on yksi Hausjärven kunnassa sijaitsevista kylistä. Puujaan naapurikyliä ovat muun muassa Oitti, Haminankylä ja Lavinto. Lähimmät palvelut, kuten kaupat, koulut ja kirjasto löytyvät Oitista. Puujaasta on lakkautettu kaikki palvelut jo vuosikymmeniä sitten. Puujaan koulu toimii nykyisin Hausjärven metsästysyhdistyksen metsästysmajana. Talvisin siellä järjestetään joitakin tapahtumia, kuten Hirvijuhlat ja Puujaan pikkujoulut.


title: Puujaa

text: Puujaassa elinkeinona toimii lähinnä maatalous ja pinta-alasta suurin osa onkin metsää ja peltoa. Puujaa on melko harvaan asuttua seutua ja lähes kaikki asukkaat asuvat omakotitaloissa.


title: Puujaa

text: Puujaan halki virtaa Puujoki, ja Puujaassa sijaitsee myös järviä. Kesällä hausjärveläiset käyvät usein uimassa Valkjärven uimarannalla, jonka yhteydessä on myös leirikeskus, jonka voi vuokrata käyttöönsä. Kylässä sijaitsee MTK:n omistama kesäranta, jota pystyy myös vuokraamaan erilaisia tilaisuuksia varten. Molemmat sijaitsevat Valkjärven rannalla, Ansiontien varrella. Valkjärven vieressä sijaitsee toinen pienempi järvi Kivenpuulampi. Näiden järvien rannalla sijaitsee useita kesämökkejä ja siksi kesäisin Puujaan asukasluku nousee mökkiläisten ansiosta reilusti.


title: Puujaa

text: Kylän nimi Puujaa kerrotaan olevan syntynyt erään hitaan hämäläisen lausahduksesta kauan sitten. Hämäläinen katseli, kun tukit uivat Puujoessa Vanajavettä kohti. Hämäläinen katseli lipumista kotvasen ja tokaisi sitten. "Puu - jaa, puu - jaa". Ja elämäänhän se jäi.[1]


title: Puujaa

text: Etäisyydet Puujaasta suurempiin kaupunkeihin ovat: Helsinkiin 85 km, Lahteen 45 km, Hämeenlinnaan 50 km, Tampereelle 125 km, Turkuun 175 km, Forssaan 90 km ja Riihimäelle 20 km sekä Hyvinkäälle 30 km.


title: Puujaa

text: Puujaan tarkka sijainti on 60° 49' 60 pohjoista leveyttä ja 24° 58' 0 itäistä pituutta.


title: Puujaa

text: 1. http://www.hameensanomat.fi/Article.jsp?article=672


title: Vestvågøya

text: Vestvågøya on Norjan saari Lofooteilla Nordlandin läänissä. Saaren pinta-ala on noin 411 km² ja se muodostaa valtaosan Vestvågøyn kunnasta. Saarella oli 10 350 asukasta vuonna 2006. Nappstraumenin salmi erottaa saaren Flakstadøystä ja Sundklakkstraumen puolestaan koillisessa sijaitsevasta Gimsøysta. E 10-tie kulkee Nappstraumenin alitse tunnelissa ja Sundklakkstraumenin yli puolestaan kulkee silta. Saaren pinta-ala on 97% kunnan pinta-alasta ja väkiluku 99% kunnan väkiluvusta.


Viron sosialistisen neuvostotasavallan hymni () oli Viron sosialistisen neuvostotasavallan kansallishymni. Sen sävelsi Gustav Ernesaks ja sanat laati Johannes Semper. Se oli Karjalais-suomalaisen sosialistisen neuvostotasavallan hymnin kanssa ainoa neuvostotasavaltojen hymneistä, jossa ei mainittu venäläisiä. Vuonna 1956 laulun kolmannesta säkeistöstä poistettiin maininta Josif Stalinista.


title: Richard Gough

text: Charles Richard Gough (s. 5. huhtikuuta 1962, Tukholma, Ruotsi) on skotlantilainen valmentaja ja entinen jalkapalloilija, joka pelasi keskuspuolustajana. Hän saavutti suurta menestystä Rangersin kapteenina ennen siirtymistään valmennuspuolelle. Hän pelasi myös Skotlannin maajoukkueessa 61 ottelua ja teki niissä kuusi maalia vuosina 1983–1993.


title: Richard Gough

text: Hänen isänsä on skotlantilainen ja äiti ruotsalainen. Nuoruutensa hän eli Etelä-Afrikassa ja aloitti pelaajauransa Wits Universityn joukkueessa. Hän pelasi urallaan Rangersin ja Wits Universityn lisäksi myös Dundee Unitedissa, Tottenhamissa, Kansas City Wizardsissa, San Jose Clashissä, Nottingham Forestissa sekä Evertonissa.


title: Richard Gough

text: 30. tammikuuta 2004 Gough sai ensimmäisen valmennuspestinsä Skotlannin liigassa Livingston FC:ssä. Hän kuitenkin erosi toukokuussa 2005, vaikka oli pelastanut joukkueen putoamiselta.


Donkey Kong Country 2: Diddy’s Kong Quest (Japanissa nimellä Super Donkey Kong 2) on SNES:lle tehty tasohyppelypeli. Peli julkaistiin vuonna 1995 ja on jatkoa Donkey Kong Countrylle. Pelin kehitti
Rare ja julkaisi Nintendo. Lisäksi peli on julkaistu Game Boy Advancelle.


title: Donkey Kong Country 2: Diddy’s Kong Quest

text: Peli on tunnettu erityisesti musiikistaan ja sen soundtrackin on kehuttu olevan yksi SNES-pelikirjaston kauneimmista.


text: Donkey Kong on kadonnut mysteerisesti ja Diddy ja Dixie suuntaavat merirosvoalukseen. Alukseen oli jätetty viesti, joka paljasti että paha Kaptain K. Rool on kidnapannut Donkey Kongin. Diddy ja Dixy aloittavat hurjan pelastusoperaation. Saavuttuaan K. Roolin linnaan, Diddy ja Dixie löytävät Donkey Kongin. K. Rool kuitenkin katoaa paikalta omalla ilma-aluksellaan. Myöhemmin Diddy ja Dixie kohtaavat uudelleen K. Roolin, ja voittavat tämän. Tosin Donkey Kongin avustuksella. Pelin oikeassa lopetuksessa, Diddyn ja Dixien pitäisi löytää kaikki DK kolikot sekä Salaperäinen Saari, jossa sijaitsee saaren päävirtageneraattori. Diddy ja Dixie joutuvat yllättäen jälleen kohtaamaan K. Roolin, josta seuraa taistelu minkä K. Rool häviääa. Diddy, Dixie, Donkey ja Cranky katsovat kuinka krokotiilisaari tuhoutuu. K. Rool pääsee kuitenkin pakenemaan saarelta juuri ennen sortumaa.


text:
Donkey Kong Country 2:n idea on pelastaa kapteeni K. Roolin vangitsema Donkey Kong. Pelin päähahmot ovat Diddy Kong ja hänen tyttöystävänsä Dixie Kong. Pelin teema on merirosvot, joten peli alkaa Laskuporraskaleeri-merirosvolaivalta (johon Donkey Kong Country päättyi). Osa pelin vihollisistakin on pukeutunut merirosvovaatteisiin. Muut pelialueet ovat laavamaailma Crocodile Cauldron
, suomaailma Krem Quay, huvipuisto Krazy Kremland, kummitusmetsä Gloomy Gulch ja linnamaailma K. Rool's Keep.


text: Uutta ensimmäiseen Donkey Kong Countryyn verrattuna on kyky muuttua eläinystäväksi pelkän eläimellä ratsastamisen sijaan. Lisäksi toisen pelihahmon voi heittää ilmaan, jolloin voi päästä käsiksi yläilmoissa piileviin salaisuuksiin. Pelissä esiteltiin ensi kertaa myös DK-kolikot (joita löysi vain tutkimalla kentät läpikotaisin), Kadonnut maailma, sekä muita uudistuksia ja hahmoja, joita esiintyi myöhemmissä Donkey Kong -pelisarjan osissa.


title: Jōmon-kausi

text: Jōmon-kausi () on aikakausi Japanin esihistoriassa, joka kattaa noin vuodet 10 000 eaa. – 300 eaa.


title: Jōmon-kausi

text: Arkeologien nykyisen näkemyksen mukaan jäätiköityminen oli johtanut siihen, että Japani oli yhteydessä muuhun Aasiaan maateitse vuodesta 40 000 eaa. alkaen. Arkeologisten todisteiden perusteella tiedetään "Homo sapiensin" saapuneen Japaniin vuosien 35 000 eaa. ja 30 000 eaa. välillä. Saapuneilla ihmisillä olivat metsästäjä-keräilijöitä ja he osasivat tehdä kivityökaluja. Kivityökaluja, merkkejä asutuksesta ja ihmisten jäänteitä on löydetty ympäri Japania kaikilta sen saarilta. Termi "jōmon" tarkoittaa "nauhamerkittyä", mikä viittaa saviastioiden pintaan narulla kiedotulla kepillä painettuihin kuvioihin.


title: Jōmon-kausi

text: Pysyvämpi asutus antoi sysäyksen noin vuoden 10 000 eaa. mesoliittiselle tai neoliittiselle kulttuurille. Nykyisten ainujen kaukaiset esi-isät – jotka kuuluivat monimuotoisen Jōmon-kulttuurin piiriin (10 000 eaa. – 300 eaa.), jättivät selkeimmät jäljet historiaan. Heidän kulttuurinsa oli olemassa suurin piirtein samaan aikaan kuin Mesopotamian, Niilin ja Indus-virran kulttuurien kanssa.


title: Jōmon-kausi

text: Löytöihin perustuen arvellaan, että jōmon-ihmiset olisivat saattaneet valmistaa ensimmäisenä kivikauden keramiikkaa maailmassa (ajoitettu 11 000 eaa.). Näiden saviastioiden ikä määritettiin toisen maailmansodan jälkeen radiohiilimenetelmällä. Kuitenkin jotkut tutkijat epäilevät, että saviastioita olisi valmistettu Manner-Aasiassa jo ennen Japania, sillä Venäjältä ja Kiinasta löydetyt saviastiat ovat joko yhtä vanhoja tai vanhempia. Jōmon-ihmiset valmistivat astioita kasvavalla taidolla painelemalla kepeillä ja naruilla märkiä saviastioita. Jōmon-kaudella tyyli muuttui, ja yleiseksi tuli koristelu, jossa astian yläosa muistutti liekkejä, minkä takia sitä on kutsuttu liekehtiväksi keramiikaksi. Uskotaan, että näillä astioilla oli ennen kaikkea kultillinen merkitys samoin kuin löydetyillä rehevillä naishahmoilla (dogu).


title: Jōmon-kausi

text: Saviastioiden valmistaminen viittaa yleisesti pysyvämpään asutukseen, tai asutukseen joka on pysähtymässä yhdelle paikalle. Siispä jōmon-ihmiset olivat yksiä ensimmäisistä paikallaan tai osittain paikallaan pysyvistä ihmisistä. He käyttivät kivityökaluja, jousia, ansoja sekä olivat luultavasti taitavia rannikko- ja syvänveden kalastajia. He harjoittivat alkeellista maanviljelyä ja asuivat luolissa. Myöhemmin he muuttivat pieniin ryhmiin asumaan kuopissa tai pienissä maan päällisissä majoissa jättäen jälkeensä runsaasti jätteitä nykyaikaisen arkeologian tutkijoille. Toisinaan sanotaan Japanissa olleen varhaisimmat maanviljelyn muodot (Ingpen & Wilkinson) jo 10 000 eaa. – 2 000 vuotta ennen kuin viljely alkoi Lähi-idässä. Kuitenkin jotkut tutkimukset osoittavat että Syyriassa, Jordaniassa, Turkissa ja Irakissa olisi ollut maanviljelyä jopa 11 000 vuotta sitten.


title: Jōmon-kausi

text: Osittain paikoillaan pysynyt asutus nopeutti väestönkasvua huomattavasti alkeellisen viljelyn ohella ja jōmon-kaudella on Japanissa asunut poikkeuksellisen tiheässä ihmisiä. Cavalli-Sforzan tekemien tutkimuksien pohjalta on havaittavissa geneettistä liikuntaa Japaninmereltä kohti muuta Itä-Aasiaa. Tämä näkyy kolmantena suurena geneettisenä liikkeenä ("suuren laajentumisen" jälkeen Afrikasta ja toisen Pohjois-Siperiasta) joka kertoo ihmisten laajentaneen alueitaan varhaisen jōmon-kauden aikana. Nämä samat tutkimukset myös ehdottavat, että ihmiset olisivat liikkuneet Tyynenmeren rantoja jopa Amerikkaan asti.


title: Jōmon-kausi

text: Varhaisella ja myöhäisellä Jōmon-kaudella tapahtui väestönkasvun räjähdys. On arvioitu, että Japanissa oli noin 100 000 Jōmon-kulttuurin asuinpaikkaa ja että vuoden 2400 eaa. tienoilla väestön suuruus olisi ollut noin 265 000. Toisin sanoen jo silloin Japanin saarten väestötiheys olisi ollut yksi maailman korkeimpia.


title: Jōmon-kausi

text: Nämä kaksi kautta osuvat juuri maailmanlaajuiseen lämpöiseen kauteen, jolloin ilmasto oli muutamia asteita nykyistä lämpimämpi ja meret 5–6 metriä nykyistä korkeammalla. Useita kauniisti muotoiltuja ja suunniteltuja astioita on säilynyt tuolta ajalta, esimerkiksi saviastioita joiden koristelut kuvaavat tulta. Vuoden 1500 eaa. jälkeen ilmasto kylmeni ja väestön määrä nopeasti supistui. Verrattain vähän arkeologisia kohteita on löydetty sitä myöhemmältä ajalta.